text:
MUTU 76
Anakadya Kunyumba Kwa Mfarisi
YESU ANADZUDZULA AFARISI ACHINYENGO
Yesu adakali ku Yudeya, Mfarisi wina anamuitana kuti akadye chakudya kunyumba kwake ndipo Yesu anavomera. Zikuoneka kuti anakadya chakudyachi masana osati madzulo. (Luka 11:37, 38; yerekezerani ndi Luka 14:12.) Asanayambe kudya, Afarisi anali ndi mwambo wosamba m’manja mpaka m’zigongono koma Yesu sankachita nawo zimenezi. (Mateyu 15:1, 2) Ngati munthu akanasamba m’manja kufika m’zigongono sakanaphwanya Chilamulo koma si zimene Mulungu analamula kuti anthu azichita.
Mfarisi uja anadabwa kuona kuti Yesu sanatsatire mwambo umenewu. Yesu anadziwa zimene Mfarisiyo ankaganiza ndipo anamuuza kuti: “Inu Afarisi mumayeretsa kunja kwa kapu ndi mbale, koma mkati mwanu mwadzaza maganizo ofuna kulanda zinthu za anthu ndi kuchita zinthu zoipa. Anthu opanda nzeru inu! Amene anapanga kunja anapanganso mkati, si choncho kodi?”—Luka 11:39, 40.
Pamenepatu nkhani siinali yosamba m’manja munthu asanayambe kudya koma inali yonena za zinthu zachinyengo zimene zinkachitika m’chipembedzo. Afarisi komanso anthu ena amene ankasamba m’manja pongotsatira mwambo ankalephera kuyeretsa mitima yawo kuti asamachite zinthu zoipa. N’chifukwa chake Yesu anawauza kuti: “Koma inu, perekani zimene zili mkati monga mphatso zachifundo, mukatero zina zonse zokhudza inuyo zidzakhala zoyera.” (Luka 11:41) Zimenezitu n’zoona chifukwa munthu ayenera kupereka mphatso chifukwa chokonda munthu amene akumupatsa mphatsoyo, osati n’cholinga chofuna kugometsa anthu kuti azimuona ngati wolungama.
Sikuti Afarisi sankapereka mphatso. Yesu ananena kuti: “Mumapereka chakhumi cha timbewu ta minti ndi ta luwe, ndi cha mbewu zakudimba zamtundu uliwonse. Koma mumanyalanyaza chilungamo ndi chikondi cha Mulungu! Unalidi udindo wanu kuchita zinthu zimenezi, koma simunayenera kusiya zinazo.” (Luka 11:42) Chilamulo cha Mulungu chinkanena kuti anthu azipereka chakhumi (kapena kuti gawo limodzi la magawo 10) pa zokolola zawo. (Deuteronomo 14:22) Zina mwa zinthu zimene ankapereka zinali minti ndi luwe zomwe zinali zitsamba zimene ankazigwiritsa ntchito pokometsera kapena kununkhiritsa zakudya. Afarisi ankayesetsa kupereka chakhumi cha zitsamba zimenezi koma ankanyalanyaza zinthu zofunika kwambiri za m’Chilamulo ngati kuchita chilungamo komanso kukhala wodzichepetsa kwa Mulungu.—Mika 6:8.
Yesu ananenanso kuti: “Tsoka inu Afarisi, chifukwa mumakonda mipando yakutsogolo m’masunagoge ndi kupatsidwa moni m’misika! Tsoka inu, chifukwa muli ngati manda achikumbutso osaonekera, moti anthu amayenda pamwamba pake koma osadziwa!” (Luka 11:43, 44) Anthu ankakhala odetsedwa akayenda pamwamba pa manda. Choncho Yesu anagwiritsa ntchito mfundo imeneyi pofuna kusonyeza kuti Afarisiwo ankachita zinthu zachinyengo mosaonetsera.—Mateyu 23:27
Munthu wina amene ankadziwa Chilamulo cha Mulungu ananena kuti: “Mphunzitsi, izi mukunenazi mukunyoza ndi ife tomwe.” Komatu Yesu ananena dala zimenezi chifukwa atsogoleriwa anayenera kudziwa kuti ankalephera kuthandiza anthu. Ndiyeno Yesu ananena kuti: “Tsoka inunso odziwa Chilamulo, chifukwa mumasenzetsa anthu katundu wovuta kunyamula, koma inuyo simukhudza katunduyo ngakhale ndi chala chokha! “Tsoka inu, chifukwa mumamanga manda achikumbutso a aneneri, komatu makolo anu ndi amene anawapha!”—Luka 11:45-47.
Katundu wovuta kunyamula amene Yesu ankanena inali miyambo imene Afarisi anakhazikitsa okha komanso zinthu zimene iwo ankanena pomasulira Chilamulo. Afarisi amenewa ankachititsa kuti anthu azipanikizika kwambiri moti ankawakakamiza kuti azitsatirabe zinthu zovutazo. Makolo a Afarisiwa anapha aneneri a Mulungu kuyambira pa Abele. Ngakhale kuti Afarisiwa ankaoneka ngati ankalemekeza aneneri powamangira manda koma ankaganiza ndiponso kuchita zinthu ngati makolo awo. Pa nthawiyi ankafunanso kupha Mneneri wamkulu wa Mulungu. Yesu ananena kuti Mulungu adzawalanga chifukwa cha zimenezi. Ndipo anawalangadi m’chaka cha 70 C.E., patadutsa zaka 38.
Yesu ananenanso kuti: “Tsoka inu odziwa Chilamulo, chifukwa munalanda anthu kiyi yowathandiza kudziwa zinthu. Inuyo simunalowemo, ndipo ofuna kulowamo munawatsekereza!” (Luka 11:52) Afarisi amenewa, amene anali ndi udindo wothandiza anthu kumvetsa Mawu a Mulungu, ankalepheretsa anthuwo kudziwa komanso kumvetsa mawuwo.
Kodi Afarisi ndi alembi anatani atamva zimenezi? Pamene Yesu ankafuna kuchoka, Afarisi ndi alembiwo anakwiya kwambiri ndipo anayamba kumutsutsa komanso kum’panikiza ndi mafunso. Sikuti ankafunsa mafunso kuti aphunzirepo kenakake koma iwo ankafuna kuti Yesu anene zinazake n’cholinga choti amupezere chifukwa kuti amumange.


c: text/html

text:
NKHANI YA PACHIKUTO | BAIBULO
Baibulo Linasungidwa Bwino Kuti Lisawole
VUTO LIMENE LINALIPO: Anthu omwe ankalemba komanso kukopera mipukutu ya Baibulo ankagwiritsa ntchito gumbwa komanso zikopa. (2 Timoteyo 4:13) Komatu zimenezi zikanachititsa kuti mipukutuyi iwonongeke mosavuta. N’chifukwa chiyani tikutero?
Gumbwa amang’ambika, kusuluka komanso kutha mosavuta. Richard Parkinson ndi Stephen Quirke, anaphunzira zinthu zosiyanasiyana za ku Egypt ndipo anati: “Gumbwa akhoza kuwola n’kutsala ulusi kapenanso fumbi lokhalokha. Mpukutu ukakhala nthawi yaitali umachita nkhungu kapenanso kuwola chifukwa cha chinyezi ndipo akaukwirira umadyedwa ndi chiswe.” Komanso mipukutu ina ya gumbwa itapezeka, sinasungidwe bwino ndipo inawonongeka chifukwa cha chinyezi komanso kuwala.
Mipukutu ya chikopa imakhala yolimba kusiyana ndi ya gumbwa. Koma nayonso imawonongeka ikasungidwa pamalo otentha, achinyezi kapenanso owala kwambiri. * Mipukutuyi imadyedwanso ndi tizilombo. Buku lina linanena kuti: “Kawirikawiri mipukutu yakale siikhalitsa.” (Everyday Writing in the Graeco-Roman East) Choncho zikanakhala kuti mipukutu ya Baibulo inawola, uthenga wake ukanatheranso pomwepo.
ZIMENE ZINATHANDIZA KUTI BAIBULO LISUNGIKE: Lamulo lachiyuda linkalimbikitsa mfumu iliyonse kuti izikopera “buku lakelake la chilamulo” lomwe ndi mabuku 5 oyambirira a m’Baibulo. (Deuteronomo 17:18) Komanso pofika chakumapeto kwa nthawi ya atumwi n’kuti akatswiri okopera malemba atakopera mipukutu yambiri. Zimenezi zinathandiza kuti malemba azipezeka m’masunagoge a ku Isiraeli ngakhalenso kumadera akutali monga ku Makedoniya. (Luka 4:16, 17; Machitidwe 17:11) Komano zinatheka bwanji kuti mipukutuyi isungidwe mpaka pano?
Katswiri wina wa Chipangano Chatsopano dzina lake Philip W. Comfort ananena kuti: “Ayuda ankakonda kusunga mipukutu m’mitsuko n’cholinga choti isawonongeke.” Ndipo zikuoneka kuti Akhristu nawonso ankachita zomwezo chifukwa mipukutu ina yoyambirira ya Baibulo inapezeka m’mitsuko, m’zipinda zamdima ndi m’mapanga a m’madera otentha kwambiri.
ZOTSATIRA ZAKE: Mipukutu yambiri ya Baibulo idakalipo ndipo yakhalapo kwa zaka zoposa 2,000. Kunena zoona palibenso mipukutu ya mabuku ena akale yomwe yakhalapo kwa nthawi yaitali chonchi.
^ ndime 5 Mwachitsanzo, chikalata cholengeza kuti dziko la United States ndi lodziimira palokha (U.S. Declaration of Independence), chinalembedwa pachikopa. Panopa padutsa zaka zosapitirira 250 kuchokera nthawi yomwe chikalatachi chinalembedwa, koma zilembo zake zimavuta kuwerenga chifukwa zinafufutika.

robotstxt: allowed

filter: keep


text:
MUTU 7
Zimene Mungachite Pophunzitsa Mwana Wanu
“Mawu awa amene ndikukulamula lero azikhala pamtima pako, ndi kuwakhomereza mwa ana ako.”—Deuteronomo 6:6, 7
Yehova amafuna kuti makolo azitsogolera ana awo. (Akolose 3:20) Choncho makolo ali ndi udindo wophunzitsa ana awo kuti azikonda Yehova komanso kuti adzakhale anthu odalirika. (2 Timoteyo 1:5; 3:15) Makolo ayeneranso kudziwa zimene zili mumtima mwa ana awo. Musaiwale kuti ana amatsatira zimene mumachita. Choncho Mawu a Yehova ayenera kukhala mumtima mwanu choyamba kuti muphunzitse bwino ana anu.—Salimo 40:8.
1 ATHANDIZENI KUTI AZIMASUKA NANU
ZIMENE BAIBULO LIMANENA: “Aliyense akhale wofulumira kumva, wodekha polankhula.” (Yakobo 1:19) Muzithandiza ana anu kuti azimasuka kulankhula nanu. Ana ayenera kudziwa kuti mukhoza kuwamvetsera nthawi iliyonse imene akufuna kukuuzani zinazake. Mukamakhala mwamtendere m’banja mwanu, ana amamasuka kufotokoza maganizo awo. (Yakobo 3:18) Koma sangamasuke akaona kuti mukhoza kukwiya kapena kuwadzudzula akakuuzani zinazake. Muyenera kuwalezera mtima ndipo muziwatsimikizira kuti mumawakonda.—Mateyu 3:17; 1 Akorinto 8:1.
ZIMENE MUNGACHITE:
Muzimvetsera ana anu akafuna kulankhula nanu
Muzilankhulana ndi ana anu nthawi zonse osati pakakhala vuto basi
2 MUZIYESETSA KUMVETSA MAGANIZO AWO
ZIMENE BAIBULO LIMANENA: “Munthu wosonyeza kuzindikira pa zinthu adzapeza zabwino.” (Miyambo 16:20) Nthawi zina mwana akalankhula musamaganizire zimene wanena koma zimene akutanthauza komanso mmene akumvera mumtima mwake. Achinyamata amakonda kukokomeza zinthu kapena kulankhula zina koma akutanthauza zina. Paja Baibulo limati: “Munthu aliyense woyankhira nkhani asanaimvetsetse n’ngopusa.” (Miyambo 18:13) Choncho musamafulumire kukwiya.—Miyambo 19:11.
ZIMENE MUNGACHITE:
aya mwana wanu alankhule zotani, yesetsani kuti musamudule mawu kapena kumupsera mtima
Muzikumbukira mmene munkamvera muli msinkhu wakewo komanso zimene munkaona kuti n’zofunika
3 MUZICHITA ZINTHU MOGWIRIZANA
ZIMENE BAIBULO LIMANENA: “Mwana wanga, tamvera malangizo a bambo ako, ndipo usasiye malamulo a mayi ako.” (Miyambo 1:8) Yehova wapereka udindo wolera ana kwa bambo komanso mayi. Muyenera kuphunzitsa ana anu kuti azikulemekezani ndiponso kukumverani. (Aefeso 6:1-3) Ana amadziwa ngati makolo awo ‘sagwirizana.’ (1 Akorinto 1:10) Ngati simunagwirizane pa nkhani inayake, muziyesetsa kuti ana anu asaone zimenezi chifukwa angasiye kukulemekezani.
ZIMENE MUNGACHITE:
Muyenera kugwirizana zimene muzichita polangiza ana anu
Ngati mukusiyana maganizo pa nkhaniyi, yesetsani kumvetsa zimene mnzanuyo akufuna
4 MUZIGWIRIZANA MMENE MUNGAWAPHUNZITSIRE
ZIMENE BAIBULO LIMANENA: “Phunzitsa mwana m’njira yomuyenerera.” (Miyambo 22:6) Sikuti kuphunzitsa bwino ana anu kumangochitika kokha. Koma muyenera kugwirizana zimene muzichita powaphunzitsa ndiponso kuwalangiza. (Salimo 127:4; Miyambo 29:17) Muyenera kuthandiza ana kumvetsa ubwino wa malamulo anu komanso zifukwa zimene mumawalangira. (Miyambo 28:7) Muziwaphunzitsanso kukonda Mawu a Yehova ndiponso kumvetsa mfundo zake. (Salimo 1:2) Zimenezi zingawathandize kukhala ndi chikumbumtima chabwino.—Aheberi 5:14.
ZIMENE MUNGACHITE:
Muziyesetsa kuthandiza ana anu kuti adziwe bwino Mulungu n’kumamudalira
Muziwathandiza kuzindikira ndiponso kupewa zinthu zoipa zimene zimapezeka pa Intaneti. Muziwaphunzitsanso mmene angapewere ogwirira ana
Onaninso
Zoti Ana Achite
Pezani nkhani zimene mungagwiritse ntchito pophunzitsa ana anu mfundo za m’Baibulo.
Kodi Mungatani Kuti Muzilangiza Bwino Ana Anu?
Baibulo limatchula zinthu zitatu zimene makolo ayenera kuchita polangiza ana.
Kodi Makolo Angatani Kuti Aphunzitse Ana Awo Nkhani Zokhudza Kugonana?
M’Baibulo muli mfundo zambiri zimene zingakuthandizeni mukafuna kuphunzitsa ana anu mmene angadzitetezere kwa anthu ogwiririra.


text:
Kodi Achikulire Tingawasamalire Bwanji?
“Ana anga okondedwa, tisamakondane ndi mawu okha kapena ndi pakamwa pokha, koma tizisonyezana chikondi chenicheni m’zochita zathu.”—1 YOH. 3:18.
1, 2. (a) Kodi mabanja ambiri akukumana ndi mavuto otani? (b) Nanga ndi mafunso ati amene amakhala nawo? (c) Kodi makolo ndi ana awo angathane bwanji ndi mavuto obwera chifukwa cha ukalamba?
N’ZOPWETEKA kuona makolo, amene kale anali ndi mphamvu ndipo ankachita okha chilichonse, akulephera kudzisamalira. Achikulire ena amagwa n’kuthyoka fupa, amaiwala njira yakwawo kapena anawapeza ndi matenda aakulu. Koma nthawi zina achikulirewa safuna kuvomereza kuti sangathe kuchita zinthu zina paokha chifukwa cha ukalamba kapena mavuto ena. (Yobu 14:1) Kodi pamenepa tingatani? Kodi tingawasamalire bwanji?
2 Nkhani ina yokhudza kusamalira anthu okalamba inati: “Ngakhale kuti n’zovuta kukambirana nkhani ya ukalamba, zinthu zimayenda bwino ngati banja lakambirana n’kugwirizana njira zosamalirira achikulire.” Tingaone kufunika kochita zimenezi tikamvetsa mavuto amene amabwera chifukwa cha ukalamba. Choncho tingathe kuoneratu zimene tingachite pokonzekera mavuto amenewa. Tsopano tiyeni tikambirane zimene mabanja angachite kuti asadzavutike kwambiri ndi mavutowa.
KONZEKERANI “MASIKU OIPA”
3. Kodi mabanja angatani ngati makolo achikulire akufunika thandizo? (Onani chithunzi patsamba 25.)
3 Achikulire akafika msinkhu winawake amalephera kuchita zinthu zina moti amafunika thandizo basi. (Werengani Mlaliki 12:1-7.) Izi zikachitika, makolowo ndi ana awo amafunika kuona zimene angachite komanso thandizo limene lingapezeke. Koma zimakhala bwino ngati banja lonse lakambirana zimenezi n’kuona mmene aliyense angathandizire. Pokambirana nkhaniyi, ndi bwino kukhala omasuka ndipo makolowo ayenera kufotokoza maganizo awo kuti mufike pomanga mfundo zothandiza. Ngati makolowo azikhalabe kwaokha, mungakambirane thandizo limene angafunike. * Zingakhale bwino kuoneratunso zimene aliyense azichita powasamalira. (Miy. 24:6) Mwina ena angamawasamalire tsiku ndi tsiku pomwe ena akhoza kumangopereka chithandizo cha ndalama. Aliyense ayenera kudziwa kuti ali ndi udindo powasamalira ndipo mwina pa nthawi ina pangafunike kusinthana zochita.
4. Kodi tingapeze kuti thandizo pamene tikusamalira makolo achikulire?
4 Pamene mukuyamba kuthandiza makolo achikulire, muziyesetsa kufufuza kuti mudziwe bwinobwino mavuto awo. Ngati makolowo ali ndi matenda aakulu, ndi bwino kudziwiratu mavuto ena amene angabwere chifukwa cha matendawo. (Miy. 1:5) Mungaonane ndi anthu monga akuchipatala kuti mudziwe mmene mungawathandizire. Mungafufuzenso thandizo lililonse limene lingapezeke m’dera lanulo kuti musavutike powasamalira. Komabe, mukamaganizira kwambiri mavuto amene angabwere mukhoza kuyamba kuda nkhawa kapena kusokonezeka maganizo. Zikatero, kukambirana nkhaniyi ndi mnzanu amene mumamudalira kumathandiza. Koma chofunika kwambiri ndi kupemphera kwa Yehova n’kumuuza nkhawa zanu zonse. Iye adzakupatsani mtendere wa mumtima umene ungakuthandizeni kupirira vuto lililonse.—Sal. 55:22; Miy. 24:10; Afil. 4:6, 7.
5. N’chifukwa chiyani tiyenera kusankhiratu zimene tidzachite posamalira achikulire?
5 Achikulire ena ndi mabanja awo amasankhiratu zimene angachite ngati zinthu zitafika poipa. Ena amasankha kuti azikakhala ndi mwana wina kapena azikhala kwaokha n’kumangolandira thandizo lililonse limene lingapezeke. Apatu tingati amaoneratu “mavuto ndi zopweteka” zili kutali n’kukonzekera. (Sal. 90:10) Koma anthu ambiri saoneratu zimenezi ndiye mavutowo akafika zimawakoka manja. Katswiri wina pa nkhaniyi anati: “Kusankha zochita, zinthu zitavuta kale kumakhala kovuta komanso kosathandiza.” Zinthu zikavuta anthu amapanikizika ndipo sachedwa kukangana. Koma zinthu zimayenda bwino ngati mavutowo awaonera patali n’kukonzekera.—Miy. 20:18.
6. Kodi kukambirana za malo amene makolo achikulire azidzakhala n’kothandiza bwanji?
6 Mwina mukuona kuti n’zovuta kukambirana ndi makolo anu ngati pangafunike kusintha malo amene akukhala. Koma ambiri aona kuti kukambirana nkhani zimenezi kunawathandiza kwambiri kukonzekera mavuto amene anadzakumana nawo. Zili choncho chifukwa chakuti anakambirana nkhaniyi zinthu zili bwino ndipo zinali zosavuta kumvetsetsana komanso kugwirizana. Anakambirana mwachikondi komanso mokoma mtima moti mavuto atachitika anamanga mfundo imodzi mosavuta. Ngakhale makolowo atasankha kukhala kwaokha n’kumachita zonse okha, ndi bwino kukambirana thandizo limene angafune ngati zinthu zitafika povuta.
7, 8. (a) Kodi makolo achikulire angakambirane nkhani ziti ndi ana awo? (b) N’chifukwa chiyani ayenera kukambirana nkhani zoterezi?
7 Ngati ndinu makolo, muyenera kukambirana ndi ana anu momasuka thandizo limene mungakonde, kaya ndi la ndalama kapena zinthu zina. Izi zidzawathandiza posankha zochita ngati zinthu zitayamba kukuvutani. Zidzawathandizanso kuti adzalemekeze maganizo anu komanso kukupatsani ufulu woyenerera. (Aef. 6:2-4) Mwachitsanzo, mungachite bwino kunena ngati mungakonde kukakhala ndi mwana wanu wina kapena ayi. Koma musayembekezere zinthu zomwe sizingatheke ndipo kumbukirani kuti mungasiyane maganizo ndi anthu ena. Koma pambuyo pokambirana mungamvetsetsane.
8 Aliyense ayenera kudziwa kuti mavuto ambiri amapeweka ngati anthu akambirana n’kukonzekera. (Miy. 15:22) Zinthu zina zimene mungakambirane ndi zokhudza chithandizo chakuchipatala chimene mungafune. Muyeneranso kukambirana mfundo zimene mwalemba pa khadi lanu la DPA. Munthu aliyense ali ndi ufulu wofotokozeredwa bwinobwino chithandizo chimene akupatsidwa. Alinso ndi ufulu wolandira kapena kukana chithandizocho. Zonsezi ndi zoti munthu amatha kulemba pa khadi lake. Kusankhiratu munthu wina kuti azidzakulankhulirani ngati mwadwala kwambiri kumathandiza kuti adzaonetsetse kuti madokotala akutsatira zimene munasankha. Ndi bwinonso kupereka makope a zikalata zanu zofunika kwa anthu ena amene angadzakuthandizeni ngati zinthu zitavuta. Ena amaphatikiza wilo yawo limodzi ndi zikalata zina monga za inshulansi, zakubanki komanso zaboma.
ZIMENE MUNGACHITE NGATI ZINTHU ZASINTHA
9, 10. Kodi ndi mavuto ati amene angachititse kuti ana ayambe kusamalira makolo awo?
9 Kawirikawiri ana amalolera kuti makolo awo azichita zinthu paokha ngati angathe kutero. Mwina angathe kumaphika okha, kuchapa, kutsatira malangizo akuchipatala komanso kufotokoza maganizo awo mosavuta. Choncho makolowo amapempha ana awo kuti asamavutike n’kuwasamalira. Koma makolowo akayamba kuvutika kuyenda kapena akamalephera kukumbukira zinthu, anawo ayenera kuwathandiza.
10 Munthu akamakalamba amasokonezeka mosavuta, amakhala ndi nkhawa, amavutika kudzithandiza, samvetsetsa kapena kuona bwinobwino komanso amaiwalaiwala. Koma mavuto enawa ndi oti achipatala angathe kuthandiza, choncho mukangoona kuti ayamba, muzipita nawo kuchipatala. Nthawi zina anawo angafunike kusankhira makolowo zochita pa zinthu zimene kale ankachita okha. Kuti makolowo alandire thandizo loyenera, ana awo angafunike kuwauza zoyenera kuchita, kuwaphikira, kuwachapira ndi kuwapangira zinthu zina.—Miy. 3:27.
11. Kodi tingatani kuti makolo okalamba asamakhale movutika?
11 Ngati mavuto amene makolo anu akukumana nawo sangathe, mungafunike kusintha zinthu zina monga njira yowasamalirira kapena malo okhala. Makolowo sangavutike kuzolowera ngati mwasintha zinthu zochepa. Ngati mukukhala kutali ndi makolowo, mwina mungapemphe m’bale, mlongo kapena aneba awo kuti azikawaona pafupipafupi n’kukuuzani mmene alili. Mwina pangafunike munthu woti aziwathandiza ntchito zina zapakhomo monga kuphika, kuchapa ndi kuyeretsa m’nyumba. N’kutheka kuti pangafunike kuchotsa zinthu zimene zingawapunthwitse kapena kuwachititsa ngozi. Komabe ngati kukhala okha kungabweretse mavuto ena, zingakhale bwino kuti munthu wina azikhala nawo nthawi zonse. M’mayiko ena, boma kapena mabungwe amasamalira okalamba. Choncho mungachite bwino kufufuza ngati zimenezi zikuchitika kwanuko. *—Werengani Miyambo 21:5.
ZIMENE ENA AMACHITA
12, 13. Kodi ana ena amene amakhala kutali amatani posamalira ndiponso kulemekeza makolo awo?
12 Ana ambiri amakonda makolo awo ndipo amafuna kuti zinthu ziziwayendera bwino. Iwo amamva bwino akadziwa kuti makolo awo akusamaliridwa. Koma ana ena akakula amakhala ndi zochita zina ndipo sakhala pafupi ndi makolo awo. Ana oterewa amatha kutenga tchuthi kuti akaone makolo awo n’kuwathandiza pa ntchito zina zimene sangakwanitse. Makolo amasangalala kwambiri ana awo akamawaimbira mafoni, kuwatumizira mameseji kapena kuwalembera makalata pafupipafupi.—Miy. 23:24, 25.
13 Kaya zinthu zili bwanji, muyenera kuonanso thandizo limene makolo anu angafunike pa moyo wa tsiku ndi tsiku. Ngati makolo anu ndi Mboni ndipo inu mumakhala kutali, mungakambirane ndi akulu a mumpingo wawo kuti mudziwe zoyenera kuchita. Nkhani imeneyi ndi yofunikanso kumaipempherera. (Werengani Miyambo 11:14.) Ngakhale makolowo atakhala kuti si Mboni tiyenera kutsatira malangizo akuti, “uzilemekeza bambo ako ndi mayi ako.” (Eks. 20:12; Miy. 23:22) Kunena zoona, zimene mabanja awiri angasankhe pa nkhaniyi zingakhale zosiyana. Ena amakonza zoti azikhala limodzi ndi makolo awo kapena kuti asamukire pafupi. Koma kwa ena zimenezi sizingatheke. Makolo ena amafuna kuti azichitabe zinthu paokha kuti asamavutitse ana awo achikulire kapena mabanja awo. Ena amakhala opeza bwino ndipo amangolemba wantchito kuti aziwasamalira.—Mlal. 7:12.
14. Kodi amene ali ndi udindo wosamalira makolo okalamba angakumane ndi mavuto otani?
14 Zikuoneka kuti m’mabanja ambiri mwana mmodzi, amene akukhala pafupi ndi makolowo, ndi amene amakhala ndi udindo wowasamalira. Komabe, ana onse a makolowo ayenera kuthandizana kuwasamalira kwinaku akusamaliranso mabanja awo. Munthu mmodzi sangakwanitse kuchita zonse yekha. Komanso zinthu zikhoza kusintha pa moyo wa mwana amene akusamalira makolowo ndipo pangafunike kupeza njira ina yowasamalirira. Choncho ngati muli ndi makolo okalamba mungadzifunse kuti, ‘Kodi udindo wosamalira makolo athu tangousiya m’manja mwa munthu mmodzi? Kodi ana tonse tingathandizane kuwasamalira?’
15. Kodi amene ali ndi makolo okalamba angatani kuti munthu mmodzi asapanikizike powasamalira?
15 Ngati makolo achikulire akufunika kuwathandiza pa chilichonse, munthu amene akuwasamalira angatope mwamsanga. (Mlal. 4:6) N’zoona kuti ana amakonda kwambiri makolo awo ndipo amafunitsitsa kuchita chilichonse chimene angathe powasamalira. Koma zimavuta ngati pakufunika zinthu zambiri kuti athe kusamalira bwino makolowo. Zinthu zikafika pamenepa, amene akusamalira makolowo angachite bwino kupempha thandizo kwa ena.
16, 17. (a) Kodi ana angakumane ndi mavuto otani pamene akusamalira makolo awo okalamba? (b) Kodi angathane bwanji ndi mavuto amenewa? (Onaninso bokosi lakuti “Timawasamalira Poyamikira Zimene Anatichitira.”)
16 N’zowawa kuona makolo amene timawakonda akuvutika chifukwa cha ukalamba. Ena amene akusamalira makolo oterewa amamva chisoni, kukhala ndi nkhawa, kukwiya, kudziimba mlandu komanso kukhumudwa. Nthawi zina makolo okalamba angalankhule mawu okhumudwitsa kapena kusonyeza kuti sakuyamikira zimene mukuwachitira. Izi zikachitika, musafulumire kukwiya. Katswiri wina pa nkhani imeneyi ananena kuti njira yabwino yothetsera kukhumudwa n’kuvomereza kuti takhumudwa, ndipo tiyenera kupewa kudziimba mlandu. Tingachite bwino kuuza mkazi wathu, mwamuna wathu, m’bale wathu kapena mnzathu amene timamudalira zimene zili mumtima mwathu. Zimenezi zingathandize kuti mtima wanu ukhale m’malo.
17 Chifukwa cha mavuto ena, nthawi zina ana sangakwanitse kupitiriza kusamalira makolo awo okalamba amene akukhala nawo. Zikatere, m’mayiko ena anawo amatumiza makolowo kunyumba zosungirako anthu okalamba. Mwachitsanzo, mlongo wina ankapita tsiku ndi tsiku kukaona amayi ake kunyumba yosungirako anthu okalamba. Iye ananena kuti: “Sitikanatha kusamalira amayi athuwa tsiku lililonse. Zinali zovuta kuvomereza kuti tikawasiye kunyumba imeneyi ndipo zinkandiwawa kwambiri mumtima. Koma ndi njira yokhayi imene ikanathandiza kuti asamaliridwe bwino kumapeto a moyo wawo ndipo anavomereza kukakhala kumeneko.”
18. Kodi ana amene akusamalira makolo awo okalamba adzapeza madalitso otani?
18 Kusamalira makolo achikulire n’kovuta ndipo nthawi zina pangachitike zinthu zokhumudwitsa. Mavuto amene tingakumane nawo posamalira makolo okalamba tingawathetse m’njira zosiyanasiyana. Komabe, mungathe kulemekeza makolo anu achikulire ngati mutakonzekera bwino, kuchita zinthu mogwirizana, kukambirana moona mtima komanso kupemphera kuchokera pansi pa mtima. Tikachita zimenezi sitidzada nkhawa chifukwa tidzadziwa kuti makolo athuwo akusamalidwa bwino. (Werengani 1 Akorinto 13:4-8.) Koposa zonse, mudzapeza mtendere wa mumtima umene Yehova amapereka kwa ana amene amalemekeza makolo awo.—Afil. 4:7.
^ ndime 3 Zimene makolo ndi ana angasankhe zingasiyane malinga ndi dera limene akukhala. Tikutero chifukwa chakuti m’madera ena anthu apachibale amakhala pamodzi ndipo amakambirana pafupipafupi.
^ ndime 11 Ngati makolo anu akukhala okha, zingakhale bwino kuti munthu wina wodalirika akhale ndi makiyi a m’nyumba yawo kuti azitha kulowamo pakagwa vuto la mwadzidzidzi.


text:
Malizitsani Jetstream 31 ndi 32! Pakuti FSX, muli phokoso mwambo, cockpit 3D ndi 2D ndi 4 repaints monga Sun-Air la Denmark, Eastern Airways (UK), United Express (mbiri yakale), Royal Navy T3. Werengani malangizo.
The Jetstream 31 ndi yaing'ono amapasa-turboprop yonyamula, ndi fuselage pressurized, cholinga chokwaniritsa zofuna za United States dera ndege msika. The Jetstream 31, choyamba anawulukira pa 28 March 1980, kuti certificated mu UK pa 29 June 1982 31s mazana angapo zinamangidwa 1980s a. Mu 1985, ndi zina injini Mokweza zinakonzedwa, amene anaulukira ku 1988 monga Jetstream Super 31, imatchedwanso Jetstream 32. Kupanga mpaka 1993, ndi amene nthawi 386 31 / 32s anali opangidwa.


text:
GAWO 6
Zimene Yesu Anachita Kumapeto kwa Utumiki Wake
“Mfumu yako ikubwera kwa iwe.”—Mateyu 21:5
M'CHIGAWO ICHI
MUTU 101
Yesu Anakadya Chakudya ku Nyumba kwa Simoni ku Betaniya
Mariya, yemwe anali mlongo wake wa Lazaro, anachita zinthu zomwe zinayambitsa mkangano koma Yesu anamuikira kumbuyo.
MUTU 102
Mfumu Inalowa mu Yerusalemu Itakwera pa Bulu
Anakwaniritsa ulosi womwe unanenedwa zaka 500 m’mbuyomo.
MUTU 103
Yesu Anayeretsanso Kachisi
Amalonda a ku Yerusalemu ankaoneka kuti sakuphwanya malamulo pochita malonda awo pakachisi, nanga n’chifukwa chiyani Yesu anawanena kuti ndi achifwamba?
MUTU 104
Kodi Ayuda Anakhulupirira Yesu Atamva Mulungu Akulankhula?
Kodi kukhulupirira Yesu ndi kuchita zinthu zosonyeza kuti umakhulupirira Yesu ndi zinthu ziwiri zosiyana?
MUTU 105
Yesu Anagwiritsa Ntchito Mtengo wa Mkuyu Pophunzitsa Anthu za Chikhulupiriro
Yesu anathandiza ophunzira ake kumvetsa zimene munthu angachite ngati ali ndi chikhulupiriro champhamvu komanso anafotokoza chifukwa chimene Mulungu anakanira mtundu wa Isiraeli.
MUTU 106
Mafanizo Awiri Onena za Munda wa Mpesa
Werengani nkhaniyi kuti mudziwe zimene fanizo la munthu amene anapempha ana ake kuti akagwire ntchito m’munda wake komanso zimene fanizo la munthu amene anasiyira antchito oipa munda wake wampesa limatanthauza.
MUTU 107
Mfumu Inaitanira Anthu ku Phwando la Ukwati
Fanizo limene Yesu ananena linkasonyeza zimene zidzachitike m’tsogolo.
MUTU 108
Yesu Analepheretsa Afarisi Kuti Amugwire
Yesu anasowetsa chonena Afarisi, Asaduki komanso gulu la anthu omwe ankamutsutsa.
MUTU 109
Anadzudzula Atsogoleri Achipembedzo Omwe Ankamutsutsa
N’chifukwa chiyani sanalekere zinthu zolakwika zimene atsogoleri achipembedzo ankachita?
MUTU 110
Tsiku Lomaliza Limene Yesu Anapezeka pa Kachisi
Anawaphunzitsa mfundo yofunika kwambiri pogwiritsa ntchito chitsanzo cha mkazi wamasiye wosauka.
MUTU 111
Atumwi Anapempha Chizindikiro
Ulosi umene Yesu ananena unakwaniritsidwa koyamba m’nthawi ya atumwi. Kodi n’kutheka kuti ulosiwu udzakwaniritsidwanso m’tsogolo kuposa poyamba paja?
MUTU 112
Fanizo la Anamwali Limatiphunzitsa Kufunika Kokhala Tcheru
Kodi Yesu ankatanthauza kuti hafu ya ophunzira ake ndi opusa ndipo enawo ndi ochenjera?
MUTU 113
Fanizo la Matalente Limatiphunzitsa Kufunika Kochita Zinthu Mwakhama
Fanizo la Yesu limatithandiza kumvetsa mawu akuti: “Amene ali nazo, adzawonjezeredwa zambiri.”
MUTU 114
Khristu Akadzayamba Kulamulira Adzaweruza Nkhosa Ndi Mbuzi
Yesu anagwiritsa ntchito fanizo logwira mtima pofuna kutithandiza kudziwa chimene chidzachititse kuti anthu ena aweruzidwe ngati nkhosa, ena ngati mbuzi.
MUTU 115
Yesu Anachita Mwambo Womaliza wa Pasika
N’chifukwa chiyani atsogoleri achipembedzo anagwirizana zoti amupatse Yudasi ndalama 30 za siliva kuti amupereke Yesu?
MUTU 116
Anawaphunzitsa Kudzichepetsa pa Pasika Womaliza
Yesu anadabwitsa ophunzira ake chifukwa anagwira ntchito yomwe ankayenera kugwira ndi antchito apakhomo.
MUTU 117
Chakudya Chamadzulo Cha Ambuye
Yesu anayambitsa mwambo wokumbukira imfa yake ndipo otsatira ake ayenera kuchita mwambo umenewu chaka chilichonse pa Nisani 14.
MUTU 118
Anakangananso Kuti Wamkulu Ndani
Yesu anali atangowaphunzitsa atumwi za kudzichepetsa koma usiku womwewu iwo sanachedwe kuiwala.
CHAPTER 119
Jesus—The Way, the Truth, the Life
Jesus teaches a powerful truth about how to approach God.
CHAPTER 120
Bearing Fruit as Branches and Being Jesus’ Friends
In what way do Jesus’ disciples “bear fruit”?
MUTU 121
“Limbani Mtima Ndaligonjetsa Dziko”
Kodi Yesu anagonjetsa bwanji dziko popeza anthu a m’dzikoli anamupha?
MUTU 122
Pemphero Lomaliza la Yesu Ali M’chipinda Chapamwamba
Ananena kuti anachita zinthu zina zofunika kwambiri kuposa kuthandiza anthu kuti adzapulumuke.
MUTU 123
Anapemphera Pamene Anali Ndi Chisoni Kwambiri
N’chifukwa chiyani Yesu anapemphera kuti, ‘Ndichotsereni kapu iyi’? Kodi ankafuna kuzemba zimene Mulungu anamutumizira padzikoli, zoti adzapereke moyo wake dipo?
MUTU 124
Khristu Anaperekedwa Kenako Anamangidwa
Yudasi anadziwa kumene Yesu anali ngakhale kuti panali pakati pa usiku.
MUTU 125
Atamugwira Anapita Naye kwa Anasi Kenako kwa Kayafa
Mlandu wa Yesu unaweruzidwa mopanda chilungamo.
MUTU 126
Petulo Anakana Yesu Kunyumba kwa Kayafa
N’chifukwa chiyani Petulo, munthu amene anali ndi chikhulupiriro komanso wodzipereka, anakana Yesu?
MUTU 127
Khoti la Sanihedirini Linaweruza Mlandu wa Yesu Kenako Anapita Naye kwa Pilato
Atsogoleri achipembedzo achiyuda anasonyeza kuti anali ndi maganizo olakwika.
MUTU 128
Pilato Komanso Herode Sanamupeze Yesu Ndi Mlandu
N’chifukwa chiyani Pilato anatumiza Yesu kuti akaweruzidwe ndi Herode? Kodi Analibe Mphamvu Zoperekera Chilango kwa Yesu?
MUTU 129
Pilato Ananena Kuti: “Taonani! Mwamuna Uja Ndi Uyu!”
Pilato anadziwa kuti Yesu anali ndi makhalidwe abwino.
MUTU 130
Pilato Anapereka Yesu Ndipo Anthu Anamutenga Kuti Akamuphe
N’chifukwa chiyani Yesu anauza amayi omwe anali ndi chisoni kuti adzilirire okha ndi ana awo osati kulirira iyeyo?
MUTU 131
Mfumu Yosalakwa Inavutika Itapachikidwa Pamtengo
Yesu analonjeza chigawenga china kuti chidzakhala naye m’Paradaiso.
MUTU 132
“Ndithudi Munthu Uyu Analidi Mwana wa Mulungu”
Mdima wodabwitsa womwe unagwa masana, chivomerezi champhamvu komanso kung’ambika kwa nsalu, zinasonyeza kuti Yesu anali Mwana wa Mulungu.
MUTU 133
Anakonza Thupi la Yesu Ndi Kukaliika M’manda
N’chifukwa chiyani ankafunika kuika thupi la Yesu m’manda dzuwa lisanalowe?
MUTU 134
M’manda a Yesu Munalibe Kanthu Chifukwa Anali Ataukitsidwa
Yesu ataukitsidwa, anaonekera choyamba kwa wophunzira wake wamkazi osati kwa atumwi ake.
MUTU 135
Yesu Ataukitsidwa Anaonekera Kwa Anthu Ambiri
Kodi Yesu akanawatsimikizira bwanji ophunzira ake kuti anali ataukitsidwa?
MUTU 136
Anaonekera M’mbali Mwanyanja ya Galileya
Yesu anafunsa Petulo katatu kuti anene ngati amakondadi Yesuyo.
MUTU 137
Anaonekera kwa Anthu Ambiri Mwambo wa Pentekosite Usanachitike
Yesu ataukitsidwa koma asanapite kumwamba, anauza ophunzira ake mobwerezabwereza kuti adzalandira mzimu woyera. Anawauzanso mmene mzimuwo udzawathandizire.
MUTU 138
Khristu Anakhala Kudzanja Lamanja la Mulungu
Kodi Yesu akutani pamene akudikira kugonjetsa adani ake?
MUTU 139
Yesu Adzabweretsa Paradaiso Kenako Adzamaliza Kugwira Ntchito Imene Anapatsidwa
Padakali zambiri zoti Yesu achite asanapereke Ufumu kwa Atate ndi Mulungu wake.


text:
ZOTI ACHINYAMATA ACHITE
ZOTI MUCHITE
Zimene Zingakuthandizeni Kuti Muzipewa Kuonera Zolaula
Zinanso
Kodi Mungafotokoze Bwanji Zimene Mumakhulupirira pa Nkhani ya Kugonana kwa Amuna Kapena Akazi Okhaokha?
Kukambirana nkhani ngati izi kumakhala kovuta. Tsambali lingakuthandizeni kuti muzifotokoza mwanzeru komanso mosamala maganizo anu pa nkhani ya kugonana kwa amuna kapena akazi okhaokha.
Ngati Bambo Kapena Mayi Anu Akudwala
Mfundo za patsambali zingakuthandizeni posamalira bambo kapena mayi anu amene akudwala matenda aakulu komanso podzisamalira nokha.
Musamapitirire Malire
Muzitumiza mameseji oyenera kwa anzanu amene si amuna kapena akazi anu.


text:
PHUNZIRO 11
Kodi Timapindula Bwanji ndi Mfundo za M’Baibulo?
1. N’chifukwa chiyani timafunikira malangizo?
Mlengi wathu ndi wanzeru kwambiri kuposa ifeyo. Popeza kuti iye ndi Atate wachikondi, amatisamalira. Komanso sanatilenge kuti tizidzilamulira tokha. (Yeremiya 10:23) Mofanana ndi mwana wamng’ono yemwe amadalira makolo ake kuti azimuuza zochita, tonsefe timafunika kutsogoleredwa ndi Mulungu. (Yesaya 48:17, 18) Choncho mfundo za m’Baibulo ndi mphatso yochokera kwa Mulungu. Werengani 2 Timoteyo 3:16.
Malamulo a Yehova ndi othandiza kwa ife. Malamulowa amatiphunzitsa zimene tiyenera kuchita kuti tizikhala osangalala komanso zimene tingachite kuti tidzapeze madalitso osatha m’tsogolo. Choncho popeza Mulungu ndi amene anatilenga tiyenera kumumvera nthawi zonse. Werengani Salimo 19:7, 11; Chivumbulutso 4:11.
2. Kodi mfundo za m’Baibulo n’zosiyana bwanji ndi malamulo?
Nthawi zambiri, malamulo amagwira ntchito pa nthawi inayake kapena pa zochitika zinazake. (Deuteronomo 22:8) Mfundo za m’Baibulo ndi mfundo za choonadi zofunika kwambiri zimene sizisintha. Ndipotu malamulo ambiri a Mulungu angokhala maziko a mfundo za m’Baibulo. Timafunika kugwiritsa ntchito luso lathu la kuganiza kuti timvetse bwino mfundo zimenezi ndi kuzigwiritsa ntchito pa moyo wathu. (Miyambo 2:10-12) Mwachitsanzo, m’Baibulo timapezamo mfundo yoti moyo ndi mphatso yochokera kwa Mulungu. Kuganizira mfundo imeneyi kungatithandize kuti tizichita zinthu zotithandiza kupewa ngozi tikakhala kuntchito, kunyumba kapena m’galimoto. Werengani Machitidwe 17:28.
3. Kodi ndi mfundo ziwiri ziti za m’Baibulo zomwe ndi zofunika kwambiri?
Yesu anatchula malamulo awiri a Mulungu ndipo m’malamulo amenewa timapezamo mfundo zofunika kwambiri. Lamulo loyamba limasonyeza cholinga chachikulu pa moyo wa munthu, chomwe ndi kudziwa Mulungu ndi kumutumikira mokhulupirika. Tiyenera kugwiritsa ntchito mfundo yoyamba imeneyi nthawi zonse tikafuna kusankha zochita pa moyo wathu. (Miyambo 3:6) Aliyense amene amagwiritsa ntchito mfundo imeneyi amakhala pa ubwenzi ndi Mulungu, amakhala wosangalala komanso adzapeza moyo wosatha. Werengani Mateyu 22:36-38.
Lamulo lachiwiri lilinso ndi mfundo zothandiza kuti tizitha kukhala bwino ndi anzathu. (1 Akorinto 13:4-7) Munthu angasonyeze kuti akugwiritsira ntchito mfundo imeneyi potsanzira mmene Mulungu amachitira zinthu ndi anthu. Werengani Mateyu 7:12; 22:39, 40.
4. Kodi timapindula bwanji ndi mfundo za m’Baibulo?
Mfundo za m’Baibulo zimathandiza kuti mabanja akhale ogwirizana komanso kuti anthu m’banjamo azikondana. (Akolose 3:12-14) Mawu a Mulungu amatetezanso mabanja chifukwa amanena kuti anthu akakwatirana ayenera kukhala limodzi moyo wawo wonse. Werengani Genesis 2:24.
Tikamatsatira mfundo za m’Baibulo zinthu zingatiyendere bwino komanso tingapewe kuvutika maganizo. Mwachitsanzo, mabwana akafuna kulemba anthu ntchito, amafuna anthu amene amatsatira mfundo za m’Baibulo, monga kuona mtima komanso kulimbikira ntchito. (Miyambo 10:4, 26; Aheberi 13:18) Mawu a Mulungu amatiphunzitsanso kuti tiyenera kukhala okhutira ndi zimene tili nazo komanso kuona kuti ubwenzi wathu ndi Mulungu ndi wofunika kwambiri kuposa zinthu zakuthupi. Werengani Mateyu 6:24, 25, 33; 1 Timoteyo 6:8-10.
Mfundo zopezeka m’Malemba zingatithandizenso kuti tikhale ndi thanzi labwino. (Miyambo 14:30; 22:24, 25) Mwachitsanzo, lamulo la Mulungu loletsa kuledzera limatiteteza kuti tisadwale matenda oopsa komanso kuti tisachite ngozi. (Miyambo 23:20, 29, 30) Yehova saletsa anthu kumwa mowa pang’ono, koma safuna kuti aziledzera. (Salimo 104:15; 1 Akorinto 6:10) Mfundo za Mulungu zimatithandiza kupewa makhalidwe ndi maganizo oipa. (Salimo 119:97-100) Koma sikuti Akhristu oona amatsatira mfundo za Mulungu pongofuna kuti zinthu ziwayendere bwino. Iwo amachita zimenezi chifukwa chakuti amalemekeza Yehova. Werengani Mateyu 5:14-16.
Onaninso
Khalani ndi Makhalidwe Amene Mulungu Amasangalala Nawo
N’zotheka kukhala ndi makhalidwe amene Yehova amasangalala nawo. Mukhoza kukhala mnzake.
Muziona Moyo Ngati Mmene Mulungu Amauonera
Kodi Mulungu amaiona bwanji nkhani yochotsa mimba, kuikidwa magazi, moyo wa nyama?
Pemphani Munthu Woti Aziphunzira Nanu Baibulo Kwaulere
Phunzirani kwaulere mfundo za m’Baibulo pa nthawi ndi malo amene mukufuna.


text:
6 Ndiyeno Yehova anauza Mose kuti: “Tsopano uona zimene ndichite kwa Farao.+ Chifukwa cha dzanja lamphamvu, iye awalola kuchoka, ndipo chifukwa cha dzanja lamphamvu awatulutsa m’dziko lake.”+2 Mulungu ananenanso kwa Mose kuti: “Ine ndine Yehova.+3 Ndinali kuonekera kwa Abulahamu,+ Isaki+ ndi Yakobo+ monga Mulungu Wamphamvuyonse.+ Koma za dzina langa lakuti Yehova,+ ine sindinadzidziwikitse+ kwa iwo.4 Ndinakhazikitsa pangano langa ndi iwo kuti ndidzawapatsa dziko la Kanani, dziko limene anali kukhalamo monga alendo.+5 Motero ineyo ndamva kubuula kwa ana a Isiraeli,+ amene Aiguputo akuwagwiritsa ntchito yaukapolo, ndipo ndikukumbukira pangano langa.+6 “Choncho uwauze ana a Isiraeli kuti, ‘Ine ndine Yehova. Ndithu, ndidzakutulutsani mu Iguputo ndi kukuchotserani goli lawo, ndipo ndidzakulanditsani ku ukapolo wawo.+ Ndidzakuwombolani ndi dzanja langa lotambasula komanso ndi ziweruzo zamphamvu.+7 Chotero ndidzakutengani kukhala anthu anga,+ ndi kukusonyezani kuti ndine Mulungu.+ Inuyo mudzadziwadi kuti ine ndine Yehova Mulungu wanu, amene ndidzakutulutsani mu Iguputo, ndi kukuchotserani goli lawo.+8 Ine ndidzakulowetsani m’dziko limene ndinalumbirira+ Abulahamu, Isaki ndi Yakobo, nditakweza dzanja langa. Ndidzakupatsani dzikolo kukhala lanu.+ Ine ndine Yehova.’”+9 Kenako Mose analankhula mawu amenewa kwa ana a Isiraeli, koma iwo sanamvere Mose chifukwa chokhumudwa ndiponso chifukwa cha ntchito yowawa ya ukapolo.+10 Ndiyeno Yehova anauza Mose kuti:11 “Pita kwa Farao, mfumu ya Iguputo,+ ukamuuze kuti alole ana a Isiraeli kutuluka m’dziko lake.”+12 Koma Mose anayankha Yehova kuti: “Komatu ana a Isiraeli sanandimvere,+ nanga Farao akandimvera bwanji?+ Pakuti ndimalankhula movutikira.”*+13 Koma Yehova anapitirizabe kuuza Mose ndi Aroni, kuti apereke lamulo kwa ana a Isiraeli ndi kwa Farao, mfumu ya Iguputo, kuti atulutse ana a Isiraeli m’dziko la Iguputo.+14 Tsopano awa ndiwo atsogoleri a nyumba ya makolo a Aisiraeli. Ana aamuna a Rubeni, yemwe anali mwana woyamba kubadwa wa Isiraeli,+ anali Hanoki, Palu, Hezironi ndi Karami.+ Amenewa ndiwo mabanja a fuko la Rubeni.+15 Ndipo ana aamuna a Simiyoni anali Yemueli, Yamini, Ohadi, Yakini, Zohari ndi Shauli, mwana amene anabereka ndi mkazi wachikanani.+ Amenewa ndiwo mabanja a fuko la Simiyoni.+16 Awa ndi mayina a ana aamuna a Levi,+ malinga ndi mzere wobadwira wa makolo awo:+ Gerisoni, Kohati ndi Merari.+ Ndipo Levi anakhala ndi moyo zaka 137.17 Ana a Gerisoni anali Libini ndi Simeyi,+ malinga ndi mzere wobadwira wa makolo awo.+18 Ndipo ana a Kohati anali Amuramu, Izara, Heburoni ndi Uziyeli.+ Kohati anakhala ndi moyo zaka 133.19 Ndipo ana aamuna a Merari anali Mali ndi Musi.+Amenewa ndiwo anali mabanja a Alevi malinga ndi mzere wobadwira wa makolo awo.+20 Tsopano Amuramu anatenga Yokebedi, mlongo wa bambo ake, kukhala mkazi wake.+ Ndipo Yokebedi anam’berekera Amuramu, Aroni ndi Mose.+ Amuramu anakhala ndi moyo zaka 137.21 Ndipo ana aamuna a Izara anali Kora,+ Nefegi ndi Zikiri.22 Ndipo ana aamuna a Uziyeli anali Misayeli, Elizafana ndi Sitiri.+23 Aroni anatenga Eliseba, mwana wamkazi wa Aminadabu, mlongo wake wa Naasoni,+ kukhala mkazi wake. Ndipo Eliseba anam’berekera Nadabu, Abihu, Eleazara ndi Itamara.+24 Ndipo ana aamuna a Kora anali Asiri, Elikana ndi Abiasafu.+ Amenewa ndiwo anali mabanja a Kora.+25 Ndipo Eleazara mwana wa Aroni,+ anatenga mwana wamkazi wa Putieli kukhala mkazi wake. Ndipo iye anam’berekera Pinihasi.+Amenewa ndiwo atsogoleri a mabanja a m’fuko la Levi, malinga ndi mzere wobadwira wa makolo awo.+26 Umenewu ndiwo mzere wa Aroni ndi Mose, amene Yehova anawauza kuti:+ “Tulutsani ana a Isiraeli m’dziko la Iguputo malinga ndi makamu awo.”+27 Mose ndi Aroni amenewa ndi amene analankhula kwa Farao mfumu ya Iguputo, kuti atulutse ana a Isiraeli mu Iguputo.+28 Choncho pa tsiku limene Yehova analankhula ndi Mose m’dziko la Iguputo,+29 Yehova anamuuza kuti: “Ine ndine Yehova.+ Zonse zimene ndikukuuza, ukauze Farao mfumu ya Iguputo.”30 Pamenepo Mose anauza Yehova kuti: “Komatu ndimalankhula movutikira, ndiye Farao akandimvera bwanji?”+
Mawu a M'munsi
^ Mawu ake enieni, “Ndine wosadulidwa milomo,” ngati kuti milomo yake inali ndi khungu lolendewera, moti inali yaitali kwambiri ndi yochindikala, yomulepheretsa kulankhula bwinobwino.


text:
Antstolio Vaido Drungilo kontoraKhadi pafupifupi bizinesi
Antstolio Vaido Drungilo kontora
Amagulitsa nsombazo katundu, Bailiffs, Chilamulo business, Finance, inshuwalansi, chilamulo, Kalembera company +15
Map
Ntchito gulu
Amagulitsa nsombazo katundu, Bailiffs, Chilamulo business, Finance, inshuwalansi, chilamulo, Kalembera company, Katundu auctions, Kupatsila, Kupeza mfundo, Lamulo corporate, Lamulo eu, Lamulo mgwirizano, Lamulo tax, Lien, Malangizo malamulo, Maofesi bailiff, Ngongole zosonkhanitsira, Ntchito za malamulo, Ntchito za malamulo, Umwini, Zikalata procedural


text:
Kamphepo Kayaziyazi Komanso Dzuwa Ndi Mankhwala
M’MA 1900, asayansi anatulukira mankhwala opha tizilombo toyambitsa matenda. Madokotala ankaona kuti mankhwala amenewa athandiza kuthetsa matenda osiyanasiyana. Poyamba zinaoneka kuti mankhwalawa akuthandizadi. Koma chifukwa chowagwiritsa ntchito kwambiri, tizilombo toyambitsa matenda tinawazolowera moti tinasiya kufa ndi mankhwalawa.
Chifukwa cha zimenezi, asayansi anaganiza zoonanso njira zopewera tizilombo toyambitsa matenda, zomwe asayansi akale anapeza. Imodzi mwa njira zimenezi ndi kuwothera dzuwa komanso kukhala pamalo pomwe pakuomba kamphepo kayaziyazi.
Njira Imene Asayansi Akale Anapeza
Asayansi akale a ku England ankauza anthu kuti kamphepo kayaziyazi komanso dzuwa ndi mankhwala. Mwachitsanzo, dokotala wina, dzina lake John Lettsom, ankauza makolo a ana omwe akudwala TB kuti azionetsetsa kuti anawo akuwothera dzuwa komanso kukhala pamalo pomwe pakuomba kamphepo kayaziyazi. Mu 1840, dokotala winanso dzina lake George Bodington, ananena kuti anthu omwe amagwira ntchito panja monga alimi komanso abusa, sadwaladwala TB poyerekeza ndi anthu omwe amakhala nthawi yaitali akugwira ntchito muofesi kapena amene amangobindikira m’nyumba.
Panalinso Florence Nightingale yemwe anatchuka kwambiri chifukwa cha njira zomwe ankagwiritsa ntchito posamalira asilikali omwe anavulala pa nkhondo ya ku Crimea. Florence ankakonda kufunsa kuti: “Kodi munayamba mwalowapo m’chipinda cha munthu wina . . . usiku mawindo ali otseka kapena m’mawa asanatsegule mawindo? Kodi m’chipindamo munali mpweya wabwino?” Apa Florence ankatanthauza kuti kusiya mawindo ali otseka kwa nthawi yaitali, kumapangitsa kuti m’nyumba mukhale mpweya woipa. Florence Nightingale ankalimbikitsa kuti m’chipinda cha wodwala muzikhala motsegula n’cholinga choti muzilowa mphepo. Florence ananenanso kuti: “Ndapezanso kuti chinthu china chofunika kwambiri kwa odwala n’choti ayenera kumakhala panja . . . n’kumaothera dzuwa.” Pa nthawiyi anthu ambiri ankakhulupiriranso kuti kuyanika zofunda ndi zovala padzuwa kumathandiza kuti munthu asamadwaledwale.
Panopa sayansi yapita patsogolo kwambiri. Komabe zimene asayansi apeza sizikusiyana ndi zomwe asayansi akale ankanenazi. Mwachitsanzo, kafukufuku wina yemwe anachitika mu 2011 ku China, anasonyeza kuti ophunzira amene ankagona mopanikizana m’zipinda za pakoleji ina yomwe inalibe mawindo okwanira, “ankadwaladwala matenda opatsirana kudzera mu mpweya.”
Komanso bungwe loona za umoyo padziko lonse linanena kuti, m’nyumba mukamalowa kamphepo kayaziyazi, zimathandiza kupewa matenda. Mu 2009, bungweli linatulutsa mabuku a malangizo olimbikitsa ogwira ntchito pachipatala kuti azitsegula mawindo a zipinda zogona odwala pofuna kuchepetsa kufalikira kwa matenda. *
Koma mwina mungadzifunse kuti, ‘Kodi kuothera dzuwa komanso kamphepo kayaziyazi zimathandiza bwanji kuti munthu asamadwaledwale?’
Zimapha Tizilombo Toyambitsa Matenda
Kafukufuku yemwe a unduna woona zachitetezo m’dziko la United Kingdom anachita, akuyankha funso limeneli. Asayansi ankafuna kudziwa kuti zitakhala kuti bomba lokhala ndi tizilombo toyambitsa matenda laphulika mumzinda wa London, mpweya woipa ungakhalepo kwa nthawi yaitali bwanji. Kuti adziwe ngati tizilombo toyambitsa matendati tingapitirizebe kukhala ndi moyo mu mpweya, ochita kafukufukuwo anatenga timabakiteriya totchedwa E. coli n’kutiika pa ulusi wa kangaude ndipo kenako anaika ulusiwo panja. Kafukufukuyu anachitika usiku chifukwa anthu amakhulupirira kuti dzuwa limapha mabakiteriya amenewa. Kodi anapeza zotani?
Patatha maola awiri, pafupifupi mabakiteriya onse anafa. Koma ataikanso mabakiteriyawo m’katoni pamalo omwewo, potha maola awiri anapeza kuti mabakiteriya ambiri sanafe. N’chiyani chinachititsa zimenezi? Zikuoneka kuti tizilombo toyambitsa matenda timafa tikaombedwa ndi mphepo. Koma panopa asayansi sanadziwebe kuti zimenezi zimatheka bwanji.
Dzuwa nalonso limapha tizilombo toyambitsa matenda. Magazini ina inanena kuti “tizilombo tambiri toyambitsa matenda monga chimfine, timafa tikawombedwa ndi dzuwa.”—Journal of Hospital Infection.
Popeza taona kuti kamphepo kayaziyazi komanso dzuwa ndi mankhwala, si bwino kumangobindikira m’nyumba. Muzikonda kukhala panja nthawi zina n’kumaothera dzuwa komanso kupitidwa kamphepo kayaziyazi. Zimenezi zingakuthandizeni kuti musamadwaledwale.
^ ndime 8 Nthawi zina zinthu monga phokoso, akuba, fungo loipa lochokera panja komanso malangizo opewera ngozi yamoto, zingapangitse kuti anthu asatsegule mawindo.


text:
NTCHITO YOLALIKIRA NDI KUPHUNZITSA PADZIKO LONSE
Ku Asia ndi ku Middle East
MAYIKO 49
CHIWERENGERO CHA ANTHU 4,409,131,383
OFALITSA 718,716
MAPHUNZIRO A BAIBULO 766,364
Analalikira Maola 100 Pokumbukira Zaka 100 Zimene Yesu Wakhala Akulamulira
M’dziko lina la ku Asia, mayi wina wotchuka pa nkhani ya mafilimu komanso mafashoni, anavomera kuti aziphunzira Baibulo ndi a Mboni. Atayamba kuphunzira, mayiyo anayamba kutsatira zimene ankaphunzirazo moti anataya mabuku a zamatsenga komanso mafano a chipembedzo chake chachibuda.
Mnzake wina wa mayiyu anadabwa kwambiri ndi zimenezi moti anamuuza kuti: “Bwanji osasiya kaye kuphunzira Baibulo kwa zaka zitatu zokha kuti ugwire kaye ntchito yako? Kenako ukhoza kudzapitiriza kuphunzirako.”
Koma mayiyo anayankha kuti: “Ndakhala ndikufuna kuphunzira za Yehova kwa zaka 24. Ndiye ukundiuza kuti ndisiye kuphunzira kwa zaka zinanso zitatu? Chifukwa chiyani?”
Mayiyu anapitirizabe kuphunzira komanso kufika pamisonkhano ndipo analembetsa m’Sukulu ya Utumiki wa Mulungu. Koma mlungu womwe ankafunika kukamba nkhani yake yoyamba, akuluakulu a kampani ina yopanga mafilimu anamuimbira foni. Akuluakuluwo anamuuza kuti amulemba ntchito ya ndalama zambiri kwa zaka 4. Anamuuzanso kuti amulemba ntchito pokhapokha ngati atavomera kuti adzachita mbali iliyonse imene angamupatse m’filimuyo. Koma mayiyu anakana ntchitoyo. Pofika m’mwezi wa May 2014, anakhala wofalitsa wosabatizidwa ndipo pamene mwezi wa August unkayandikira, anaganiza zoti adzalalikire maola 100 m’mwezi umenewu. Anthu ena atamufunsa chifukwa chake akufuna kudzachita zimenezi, mayiyu anati: “Ndikuchita zimenezi pokumbukira nthawi imene Yesu wakhala akulamulira. Popeza Yesu wakhala akulamulira zaka 100, nanenso ndilalikira maola 100. Ndikachita zimenezi ndikhala ngati ndalalikira ola limodzi chaka chilichonse.” Mweziwo utafika, anakwanitsadi kulalikira maola 100. Mayiyu anabatizidwa m’mwezi wa January 2015, ndipo panopa ndi mpainiya wothandiza.
Analalikira Atatsekeredwa M’ndende
M’dziko la Sri Lanka, alongo 4 anakwera basi n’kupita kukalalikira kudera lina lomwe kulibe mpingo womwe umalalikirako. Kuderali kuli Abuda ambiri. Tsiku lachiwiri limene alongowa ankalalikira m’derali, anakumana ndi munthu wina wachibuda wodzipereka kwambiri komanso munthu wina woyendetsa takisi. Anthuwa anayamba kukalipira alongo athuwa. Kenako gulu la anthu pafupifupi 30, omwe anali atakwiya kwambiri, linafika pamalowo n’kuwazungulira. Pasanapite nthawi, kunabwera apolisi ndipo anagwira alongowo n’kupita nawo kupolisi. Apolisiwo anatsekera alongowo m’ndende ngakhale kuti sanawapeze ndi mlandu uliwonse. Alongowo anaikidwa m’ndende ya zigawenga zoopsa zimene zinkawaopseza komanso kuwatukwana. Komabe kumangidwa kwa alongowa kunathandiza kuti anthu ena omwe anali m’ndendemo alalikidwe. Mlongo mmodzi anati: “Ngakhale kuti ananditsekera m’ndende ya zigawenga, sindinadandaule kwambiri chifukwa zinandipatsa mpata woti ndiwathandize kudziwa za Yehova. Anthuwo ankadabwa kwambiri kuti andimangiranji, ndipo ankafuna kudziwa zimene ndimakhulupirira. Munthu wina anandifunsa kuti: ‘N’chifukwa chiyani ukuoneka wosangalala?’”
Zimenezi zitachitika, tinakasumira apolisi aja ku khoti lalikulu kwambiri la ku Sri Lanka chifukwa chomanga anthu popanda chifukwa chomveka bwino. Khotili linavomereza kuti liweruza mlanduwu. Panopa nkhaniyi idakali kukhoti.
Analalikira Mzimayi Amene Sadzuka Pabedi
Mpainiya wina wa ku Japan, dzina lake Michiko, ankaphunzira Baibulo ndi mayi wina wachikulire yemwe anagonekedwa pachipatala china. Ankaphunzira ndi mayiyo m’chinenero chamanja. Michiko anafunsa anthu ogwira ntchito pachipatalapo ngati panali odwala enanso omwe akanatha kuwalalikira. Ndiyeno tsiku lina, Michiko anakumananso ndi mayi ena dzina lawo a Kazumi. Mayiwa ankamva bwinobwino koma anali ndi vuto losayankhula. A Kazumi anachita ngozi ya galimoto ali ndi zaka 23, ndipo anavulala kwambiri moti sadzuka pabedi, satha kudya komanso satha kumwa madzi. Mayi Kazumi anali ndi mafunso ambiri moti atacheza ndi Michiko anavomera kuti azimuphunzitsa Baibulo.
Akamaphunzira Baibulo, Michiko ankafunsa mafunso ndipo a Kazumi ankagwiritsa ntchito dzanja lawo kuloza pamene pali yankho la funsolo. Nthawi zina ankangolemba yankho lawo papepala. A Kazumi atapeza foni, Michiko anayamba kukambirana nawo lemba la tsiku m’mawa uliwonse. Ngakhale kuti thupi lawo linali lofooka, a Kazumi anapitirizabe kuphunzira moti anayamba kukonda kwambiri Yehova ndipo ankafuna atakhala a Mboni za Yehova. Ataphunzira kwa zaka 13, a Kazumi anakhala wofalitsa wosabatizidwa ndipo pa nthawiyi n’kuti ali ndi zaka 61.
Popeza a Kazumi sadzuka pabedi lawo, abale ndi alongo anakonza zoti mayiwa azimvetsera misonkhano ya mpingo komanso ikuluikulu kudzera pafoni. Mayi Kazumi amalemba ndemanga zawo ndipo alongo osiyanasiyana amakaziwerenga pa nthawi ya misonkhano.
Mayi Kazumi amalemba makalata olimbikitsa kwambiri ndipo amatumiza makalatawo kwa ophunzira Baibulo amene amapita kumisonkhano. Amalalikiranso anthu ogwira ntchito pachipatalacho komanso kwa anthu amene amabwera kudzawaona. Amakonda kuwauza kuti: “Mukhoza kukhala osangalala ngati mutamaphunzira Baibulo.”
Mmonke Anaphunzira Baibulo
M’dziko lina la kum’mwera chakum’mawa kwa Asia, mlongo wina anapita kukaonana ndi dokotala wamaso, ndipo ali kumeneko, anakumana ndi mmonke wina. Mlongoyo anamufunsa kuti: “Kodi mumafuna mutakhala munthu wathanzi n’kukhala ndi moyo mpaka kalekale m’dziko lopanda mavuto?” Atacheza kwa kanthawi, mlongoyo anapatsa bamboyo kabuku kakuti, Mverani Mulungu. Bamboyo anapereka nambala yake ya foni kwa mlongoyo ndipo iye anakaipereka kwa m’bale wina wa kumpingo kwawo. Pasanapite nthawi yaitali, m’baleyo anaimbira foni bamboyu ndipo anamuitanira ku Nyumba ya Ufumu kuti akamvetsere nkhani yapadera. Iye anapitadi ndipo nkhaniyo itatha, ananena kuti anasangalala kwambiri ndi msonkhanowo, makamaka kuimba nawo nyimbo za Ufumu. Ananenanso kuti anachita chidwi chifukwa anthu ake anamulandira bwino kwambiri.
Bamboyu anafunsa ngati a Mboni amapita kukaphunzira zaubusa. Koma abale anamuuza kuti amaphunzira Baibulo ndi anthu ndipo ngati nayenso atafuna akhoza kumaphunzira naye. Iye anavomera kuti aziphunzira moti pamene mlungu umodzi unkatha, anali atamaliza kukonzekera mutu 1 wa m’buku lakuti, Kodi Baibulo Limaphunzitsa Chiyani Kwenikweni? Kenako anapitirizabe kuphunzira, kupita kumisonkhano ndipo ankapereka ndemanga pa phunziro la Nsanja ya Olonda.
Nthawi ina bamboyu anapita kumsonkhano wadera ndipo amene ankaimira ofesi ya nthambi pamsonkhanowo, anamuitana kuti akacheze ku Beteli. Mlungu wotsatira, bamboyo anayenda ulendo wa maola 10 kupita ku Beteli. Atafika kumeneko, abale ndi alongo anamulandira ndi manja awiri. Chakumapeto kwa mwezi wa February 2015, bamboyu anasiya chipembedzo chake ndipo akupitirizabe kuphunzira komanso kufika kumisonkhano.
Anayambanso Kuphunzira Baibulo Patapita Nthawi Yaitali
Pa nthawi ina apainiya ena anapemphedwa kupita kumpoto chakum’mawa kwa dziko la India, kuti akalalikire kudera lomwe linali lisanalalikidwe kwa nthawi yaitali. Apainiyawa atafika kumeneku, anapeza anthu ambiri achidwi ndipo anayamba kufufuza malo oti azichitira misonkhano. Ndiye tsiku lina akupita kukachititsa phunziro, anaona nyumba ina yomwe inali yosamaliza kumanga. Apainiyawa anaganiza zofunsa ngati zinali zotheka kuti azichitiramo misonkhano, koma ankakayikira. Atapitirira nyumbayo anaganiza zobwerera kuti akafunse. Atafika panyumbayo n’kuzungulira kuseri, anakumana ndi mayi wina wachikulire ndipo anamuuza kuti ndi a Mboni za Yehova. Mayiyo atangomva zimenezo anasangalala kwambiri. Iye anati: “Inensotu ndi wa Mboni za Yehova.” Kenako anawauza kuti alowe m’nyumba ndipo anawaonetsa mabuku amene analandira m’ma 1970 komanso m’ma 1980. Kenako anawauza kuti ankaphunzira Baibulo ndi apainiya ena zaka 30 zapitazo. Anawauzanso kuti pa nthawiyo ankasonkhana ngakhale kuti mwamuna wake ankamutsutsa kwambiri. Mayiyu ananenanso kuti pa nthawi imene ankaphunzirayo, ankaona kuti zimene akuphunzirazo n’zoona kungoti apainiya aja anachoka ndipo sanakumanenso ndi wa Mboni wina. Ana ake onse 8 analowa m’matchalitchi osiyanasiyana, koma mayiyu sankapita kutchalitchi chilichonse.
Posachedwapa, ana a mayiyu ankamukakamiza kuti akayambe Chikatolika n’cholinga choti akadzamwalira, mwambo wa maliro ake udzayendetsedwe ndi anthu a m’tchalitchichi. Nawonso achemwali awo a mayiyu anawauza kuti tsiku lina adzabwera kudzawatenga kuti apite kukalembetsa kutchalitchi cha Katolika. Koma atanyamuka kuti akamutenge, mumsewu munali mutadzaza magalimoto moti anaganiza zongobwerera. Ndiye achemwali akewo anamuuza kuti apitanso tsiku lotsatira. Tsikuli litafika, achemwali akewo anadwala moti sanapitekonso. Masana a tsiku limeneli ndi pamene apainiya aja anabwera kunyumba kwake. Panopa mayiyu anayambanso kuphunzira Baibulo komanso amapita kumisonkhano. Amalimbikitsanso ana komanso zidzukulu zake kuti nawonso aziphunzira Baibulo.


text:
Nkhani 26: Yobu Akhulupirira Mulungu
KODI mukumvera chisoni munthu wodwala’yu? Dzina lake ndi Yobu, ndipo mkazi’yo ndi mkazi wake. Kodi mukudziwa zimene akuuza Yobu? ‘Tukwana Mulungu ufe.’ Tiyeni tione chifukwa chake akanena zotero’zo, ndi chifukwa chake Yobu anabvutika kwambiri.
Yobu anali munthu wokhulupirika womvera Yehova. Anakhala m’dziko la Uzi, pafupi ndi Kanani. Yehova anam’konda kwambiri, koma panali wina amene anam’da. Kodi mukum’dziwa?
Ndiye Satana. Pajatu, Satana ndiye mngelo woipa amene amada Yehova. Iye anachititsa Adamu ndi Hava kusamvera Yehova, ndipo anaganiza kuti akachititsa ali yense kusamvera’nso Yehova. Koma kodi anali wokhoza? Ai. Tangoganizira za amuna ndi akazi okhulupirika ochuluka’wo amene timaphunzira za iwo. Kodi mungachule angati?
Yakobo ndi Yosefe atafa mu Igupto, Yobu anali munthu wokhulupirika kopambana kwa Yehova m’dziko lonse lapansi. Yehova anafuna kudziwitsa Satana kuti sakanatha kuchititsa ali yense kuipa, chotero anati: ‘Ona Yobu. Ona kundikhulupirira kwake.’
Satana anatsutsa nati, ‘Ali wokhulupirika, chifukwa mumam’dalitsa ndipo ali ndi zinthu zabwino. Koma mukam’chotsera izi, adzakunenerani mwano.’
Tsono, Yehova anati: ‘Pita. Kazichotse. Chita zoipa zonse zimene ufuna kwa Yobu. Tidzaona ngati adzanditukwana. Koma ona kuti sukumupha.’
Satana, choyamba anadezetsa akuba ndi kuba ng’ombe ndi ngamila za Yobu ndipo nkhosa zake zinaphedwa. Napha ana ake 10 mu mkuntho. Kenako, Satana anakantha Yobu ndi nthenda yoopsya. Yobu anabvutika kwambiri. N’chifukwa chake mkazi wake anati: ‘Tukwana Mulungu ufe.’ Koma iye anakana. Ndipo’nso, anadza mabwenzi atatu namuuza kuti anachita zoipa. Koma Yobu anakhalabe wokhulupirika.
Izi zinakondweretsa’di Yehova, nadalitsa Yobu monga m’chithunzi’chi. Anachiritsa nthenda yake. Nakhala ndi ana ena 10, ndi ng’ombe, nkhosa ndi ngamila zowirikiza zakale.
Kodi mudzakhulupirika kwa Yehova ngati Yobu? Mukatero, iye adzakudalitsani. Mudzakhoza kukhala ndi moyo kosatha dziko lonse litakongoletsedwa ngati munda wa Edene.
Yobu 1:1-22; 2:1-13; 42:10-17.
Mafunso
- Kodi Yobu anali ndani?
- Kodi Satana anayesera kuchita chiyani, koma kodi anapambana?
- N’chiyani chimene Yehova analoleza Satana kuchita, ndipo n’chifukwa chiyani anamuloleza kuchita zimenezo?
- N’chifukwa chiyani mkazi wa Yobu anamuuza kuti ‘tukwana Mulungu ufe’? (Onani chithunzi.)
- Monga mukuonera pa chithunzi chachiŵiricho, kodi Yehova anadalitsa bwanji Yobu, ndipo anamudalitsa chifukwa chiyani?
- Ngati ifeyo, mofanana ndi Yobu, tikhala okhulupirika kwa Yehova, kodi tidzalandira madalitso otani?
Mafunso ena
- Ŵerengani Yobu 1:1-22.
Kodi Akristu masiku ano angatsanzire bwanji Yobu? (Yobu 1:1; Afil. 2:15; 2 Pet. 3:14)
- Ŵerengani Yobu 2:1-13.
Kodi Yobu ndi mkazi wake anachita bwanji zinthu m’njira ziŵiri zosiyana pamene anali kuzunzidwa ndi Satana? (Yobu 2:9, 10; Miy. 19:3; Mika 7:7; Mal. 3:14)
- Ŵerengani Yobu 42:10-17.
Kodi pali kufanana kotani pa mphoto imene Yobu analandira ndi imene Yesu analandira chifukwa chokhala okhulupirika? (Yobu 42:12; Afil. 2:9-11)
Kodi timalimbikitsidwa bwanji ndi madalitso amene Yobu analandira chifukwa chokhala wokhulupirika kwa Mulungu? (Yobu 42:10, 12; Aheb. 6:10; Yak. 1:2-4, 12; 5:11)
Onaninso
Khadi la M’Baibulo Lonena za Yobu
Chitsanzo cha Yobu chimatithandiza kupitirira mokhulupirika tikakumana ndi mayesero alionse. Koperani khadi la m’Baibuloli kuti mudziwe zambiri.


text:
Mawu a Mulungu Azikuthandizani Ndipo Muzithandiza Nawo Ena
“Ndaona kuti malamulo anu onse okhudza chilichonse ndi olungama.”—SAL. 119:128.
1. N’chifukwa chiyani tiyenera kukhulupirira kwambiri Mawu a Mulungu?
AKULU akamakambirana ndi munthu amene akufuna kukhala wofalitsa wosabatizidwa, amafuna kuona ngati zonena za munthuyo zikusonyeza kuti amakhulupiriradi kuti Baibulo ndi Mawu a Mulungu. * Munthu amene akufuna kukhala wofalitsa komanso atumiki onse a Mulungu ayenera kukhulupirira zimenezi. N’chifukwa chiyani tikutero? Ngati timakhulupirira Mawu a Mulungu ndiponso kuwagwiritsa ntchito bwino mu utumiki, tidzathandiza ena kudziwa Yehova ndiponso kupulumuka.
2. N’chifukwa chiyani tiyenera ‘kupitiriza kutsatira zimene tinaphunzira’?
2 Mtumwi Paulo anasonyeza kuti Mawu a Mulungu ndi ofunika kwambiri. Iye analembera Timoteyo kuti: “Pitiriza kutsatira zimene unaphunzira ndi zimene unakhulupirira pambuyo pokhutira nazo.” Paulo ankanena za mfundo za choonadi zimene zinachititsa Timoteyo kukhulupirira uthenga wabwino. Mfundozi n’zofunikanso masiku ano kuti tikhale ndi chikhulupiriro ndipo zimatipatsa ‘nzeru zotithandiza kuti tidzapulumuke.’ (2 Tim. 3:14, 15) Nthawi zambiri timagwiritsa ntchito mawu a Paulo a m’vesi lotsatira posonyeza anthu kuti Baibulo linauziridwa ndi Mulungu. Koma kodi ifeyo tingaphunzirenso chiyani pa mawu omwe ali pa vesi limeneli? (Werengani 2 Timoteyo 3:16.) Tiyeni tikambirane vesili mwatsatanetsatane. Tikatero, tizikhulupirira kwambiri kuti zinthu zonse zimene Yehova amaphunzitsa ndi zolondola.—Sal. 119:128.
“NDI OPINDULITSA PA KUPHUNZITSA”
3-5. (a) Kodi anthu anatani atamva nkhani ya Petulo pa Pentekosite ndipo n’chifukwa chiyani anatero? (b) N’chifukwa chiyani anthu ambiri ku Tesalonika anakhala okhulupirira? (c) Kodi masiku ano, anthu amachita chidwi ndi chiyani tikamalalikira?
3 Yesu anauza Aisiraeli kuti: “Ndikukutumizirani aneneri, anthu anzeru ndi aphunzitsi.” (Mat. 23:34) Apa Yesu ankanena za ophunzira ake amene iye anawaphunzitsa kugwiritsa ntchito Malemba mu utumiki. Mmodzi mwa “aphunzitsi” amenewa anali mtumwi Petulo. Pa Pentekosite mu 33 C.E., iye anakambira nkhani khamu lalikulu limene linasonkhana ku Yerusalemu ndipo anagwira mawu mbali zambiri zochokera m’Malemba Achiheberi. Anthu ambiri atamva Petulo akufotokoza Malemba, “anavutika kwambiri mumtima.” Iwo analapa machimo awo n’kupempha Mulungu kuti awakhululukire. Pa tsikulo, anthu pafupifupi 3,000 anakhala Akhristu.—Mac. 2:37-41.
4 Mphunzitsi wina anali mtumwi Paulo. Iye analalikira m’madera ena akutali ndi Yerusalemu. Mwachitsanzo, iye analalikira kwa Ayuda amene ankalambira musunagoge wa mumzinda wa Tesalonika ku Makedoniya. Kwa masiku atatu a Sabata, Paulo “anakambirana nawo mfundo za m’Malemba. Iye anali kufotokoza ndi kusonyeza umboni wolembedwa powatsimikizira kuti kunali koyenera kuti Khristu avutike ndi kuuka kwa akufa.” Zotsatira zake n’zakuti ena mwa Ayudawo limodzi ndi “khamu lalikulu la Agiriki” anakhala okhulupirira.—Mac. 17:1-4.
5 Masiku anonso, anthu ambiri amachita chidwi ndi mmene atumiki a Yehova amagwiritsira ntchito Baibulo. Munthu wina ku Switzerland atamva mlongo akuwerenga Baibulo, anamufunsa kuti: “Kodi ndinu a chipembedzo chiti?” Mlongoyo anayankha kuti: “Ine ndi mnzangayu ndife Mboni za Yehova.” Kenako munthuyo anati: “Komadi. Palibenso anthu a chipembedzo china amene angabwere pano n’kumawerenga Baibulo.”
6, 7. (a) Kodi anthu amene amakamba nkhani mu mpingo angatani kuti azigwiritsa ntchito bwino Baibulo? (b) Kodi kugwiritsa ntchito bwino Malemba pophunzira ndi anthu n’kofunika bwanji?
6 Koma kodi tingatani kuti tizigwiritsa ntchito bwino Mawu a Mulungu tikamaphunzitsa? Ngati mumapatsidwa nkhani zokamba mu mpingo, musamangotchula mawu a m’Baibulo kapena kungowawerenga papepala kapena pazipangizo zina. Koma muzitsegula Baibulo lenilenilo n’kumawerenga ndipo muzilimbikitsa anthu kutsegulanso Mabaibulo awo. Muzifotokozanso Malemba m’njira imene ingathandize omvera kulimbitsa ubwenzi wawo ndi Yehova. M’malo mofotokoza mafanizo ovuta kapena zochitika zina zongofuna kuseketsa anthu, muzigwiritsa ntchito nthawi imeneyo pofotokoza Mawu a Mulungu.
7 Kodi tiyenera kukumbukira chiyani tikamaphunzitsa anthu Baibulo? Tikamaphunzira nawo mabuku athu n’kupeza malemba, tisamangowadutsa. Tizilimbikitsa wophunzirayo kuwerenga malemba ndiponso kumuthandiza kumvetsa tanthauzo lake. Kodi tingachite bwanji zimenezi? Sikuti tizingolankhula tokha pofotokoza Malemba. Ndi bwino kufunsa wophunzirayo kuti anene maganizo ake pa lembalo. M’malo momuuza zoyenera kukhulupirira kapena njira yabwino yochitira zinthu, tizimufunsa mafunso abwino amene angamuthandize kumvetsa zimene Baibulo limaphunzitsa. *
“NDI OPINDULITSA PA . . . KUDZUDZULA”
8. Kodi Paulo anali pa nkhondo yolimbana ndi chiyani?
8 Nthawi zambiri timaganiza kuti akulu okha ndi amene ali ndi udindo ‘wodzudzula’ anthu. N’zoona kuti akulu ali ndi udindo ‘wodzudzula anthu amene ali ndi chizolowezi chochita tchimo.’ (1 Tim. 5:20; Tito 1:13) Komatu anthufe timafunikanso kudzidzudzula tokha. Paulo anali Mkhristu wabwino amene analinso ndi chikumbumtima choyera. (2 Tim. 1:3) Koma iye analemba kuti: “Ndimaona chilamulo china m’ziwalo zanga chikumenyana ndi chilamulo cha m’maganizo mwanga n’kundipanga kukhala kapolo wa chilamulo cha uchimo.” Tikawerenga nkhani yonse pamene pakupezeka mawu amenewa, titha kuona kuti Paulo anali pa nkhondo yaikulu yolimbana ndi zofooka zake.—Werengani Aroma 7:21-25.
9, 10. (a) Kodi mwina Paulo ankalimbana ndi chiyani? (b) Kodi Paulo ankamenya bwanji nkhondo yake?
9 Kodi zofooka zimene Paulo ankalimbana nazo zinali ziti? Ngakhale kuti sanatchule mwachindunji, pa nthawi ina analembera Timoteyo kuti iye asanakhale Mkhristu anali “wachipongwe.” (1 Tim. 1:13) Paulo ankazunza kwambiri Akhristu. Pofotokoza mmene ankaonera Akhristu, iye anati: “Ndinali nditakwiya nawo kwambiri.” (Mac. 26:11) Paulo anaphunzira kuugwira mtima koma ayenera kuti nthawi zina ankavutika kuti asakhale ndi maganizo oipa kapena kulankhula mawu achipongwe. (Mac. 15:36-39) N’chiyani chinamuthandiza kuti apambane pa nkhondoyi?
10 M’kalata yake yopita kwa Akhristu a ku Korinto, Paulo anafotokoza njira imene anatsatira podzidzudzula. (Werengani 1 Akorinto 9:26, 27.) Ankaponya bwino nkhonya zake kuti amenye makhalidwe oipa amene anali nawo chifukwa chopanda ungwiro. Ayenera kuti ankafufuza malangizo a m’Malemba, kuchonderera Yehova kuti amuthandize kuwatsatira komanso kuchita zonse zimene akanatha kuti asinthe. * Popeza ifenso tili pa nkhondo ngati yomweyi, tingachite bwino kutsanzira Paulo.
11. Kodi tingapitirize bwanji “kudziyesa” kuti tidziwe ngati tikuyendadi m’njira ya choonadi?
11 Tisayerekeze ngakhale pang’ono kuganiza kuti tikhoza kusiya kumenya nkhondo yathuyi. M’malomwake, tipitirize “kudziyesa” kuti tione ngati tikuyendadi m’njira ya choonadi. (2 Akor. 13:5) Tikamawerenga malemba monga Akolose 3:5-10, tizidzifunsa kuti: ‘Kodi ineyo ndikuyesetsa kuchititsa ziwalo zanga kukhala zakufa? Nanga makhalidwe anga sakulowa pansi? Ngati ndikufufuza zinthu pa Intaneti, kodi ndimatseka mwamsanga mawebusaiti oipa amene abwera mwangozi kapena ndimafufuza mwadala mawebusaiti oterowo?’ Kutsatira malangizo a m’Mawu a Mulungu pa nkhani ngati zimenezi kungatithandize kuti “tikhalebe maso ndipo tikhalebe oganiza bwino.”—1 Ates. 5:6-8.
“NDI OPINDULITSA PA . . . KUWONGOLA ZINTHU”
12, 13. (a) Kodi cholinga chathu chiyenera kukhala chiyani ‘tikamawongola zinthu’? Nanga tingatsanzire bwanji Yesu pa nkhaniyi? (b) Kodi ndi mawu ati amene tiyenera kupeweratu ‘tikamawongola zinthu’?
12 Mawu achigiriki amene anawamasulira kuti “kuwongola zinthu” amatanthauza “kukonza zinthu kapena kuzibwezeretsa pamalo abwino.” Nthawi zina, timafunika kuwongola zinthu ngati anthu ena sanamvetse bwino zimene tanena kapena kuchita. Mwachitsanzo, atsogoleri achipembedzo achiyuda anadandaula kuti Yesu ankakomera mtima “okhometsa misonkho ndi anthu ochimwa.” Poyankha, Yesu anawauza kuti: “Anthu abwinobwino safuna dokotala, koma odwala ndi amene amamufuna. Choncho pitani mukaphunzire tanthauzo la mawu akuti, ‘Ndikufuna chifundo, osati nsembe.’” (Mat. 9:11-13) Iye ankafotokozera anthu onse Mawu a Mulungu moleza mtima komanso mokoma mtima. Izi zinathandiza anthu odzichepetsa kudziwa kuti Yehova ndi “Mulungu wachifundo ndi wachisomo, wosakwiya msanga ndiponso wodzaza ndi kukoma mtima kosatha ndi choonadi.” (Eks. 34:6) Popeza Mwana wa Mulungu anayesetsa “kuwongola zinthu,” anthu ambiri anayamba kukhulupirira uthenga wabwino.
13 Pothandiza anthu ena, tiyenera kutengera chitsanzo cha Yesu. Malangizo a pa 2 Timoteyo 3:16 sakutanthauza kuti tizilankhula mwaukali kwa anthu ena pofuna kuti tiwongole zinthu. Baibulo silitilimbikitsa kulankhula anthu ena mosawaganizira. Mawu oterowo amakhala “olasa ngati lupanga.” (Miy. 12:18) M’malo mothandiza munthu, mawuwo angamupweteke kwambiri.
14-16. (a) Kodi akulu angawongole bwanji zinthu pothandiza anthu kuthetsa mavuto awo? (b) Kodi “kuwongola zinthu” pogwiritsa ntchito Mawu a Mulungu n’kofunika bwanji polera ana?
14 Ndiyeno kodi tingatani kuti ‘tiwongole zinthu’ moleza mtima komanso mokoma mtima? Tiyerekeze kuti banja lina lapempha mkulu kuti alithandize kuthetsa mavuto awo a m’banja. Kodi mkuluyo ayenera kuchita chiyani? Iye sayenera kuikira kumbuyo munthu wina koma kukambirana ndi onse awiri mfundo za m’Baibulo. Mwina angagwiritse ntchito malangizo a m’mutu 3 wa buku lakuti, Chinsinsi cha Chimwemwe cha Banja. Pokambirana nawo mfundozi, mwamuna ndi mkazi akhoza kuzindikira okha zimene ayenera kusintha kuti athetse vutolo. Pakapita nthawi, mwina mkuluyo angawafunse ngati zinthu zayamba kuyenda bwino kapena ngati pakufunika thandizo lina.
15 Kodi makolo angathandize bwanji ana awo “kuwongola zinthu”? Tiyerekeze kuti muli ndi mwana wamkazi ndipo mukufuna kumuthandiza kuti asamacheze ndi munthu wolakwika. Choyamba, muyenera kudziwa bwino mnzakeyo. Ndiyeno ngati mwaona kuti pali vuto, mungakambirane naye. Mungagwiritse ntchito mfundo ngati za m’buku lakuti, Mayankho a Zimene Achinyamata Amafunsa, Buku Lachiwiri. Mungapezenso nthawi ina yocheza naye ndiponso kuchita naye zinthu zina. Muziona mmene amachitira zinthu akakhala mu utumiki komanso pa nthawi imene mukuchita zosangalatsa. Mukakhala oleza mtima komanso okoma mtima, mwana wanuyo angaone kuti mumamukonda ndiponso mumamufunira zabwino. Izi zidzathandiza kuti azitsatira malangizo anu n’kumapewa mavuto pa moyo wake.
16 Tingachite chimodzimodzinso pothandiza anthu amene akuda nkhawa chifukwa chakuti akudwala, ntchito yawathera kapena sakumvetsa mfundo zina za m’Malemba. Zinthu zimatiyendera bwino kwambiri ngati tikugwiritsa ntchito Baibulo ‘powongola zinthu.’
“NDI OPINDULITSA PA . . . KULANGIZA M’CHILUNGAMO”
17. N’chifukwa chiyani tiyenera kuyamikira tikapatsidwa malangizo?
17 Baibulo limati: “Palibe chilango chimene chimamveka chosangalatsa pa nthawi yomwe ukuchilandira, koma chimakhala chowawa. Komabe pambuyo pake, kwa anthu amene aphunzirapo kanthu pa chilangocho, chimabala chipatso chamtendere, chomwe ndi chilungamo.” (Aheb. 12:11) Akhristu achikulire ambiri amavomereza kuti malangizo amene makolo awo ankawapatsa anawathandiza kwambiri. Kulandira malangizo amene Yehova amapereka kudzera mwa akulu, kungatithandizenso kuyendabe panjira ya ku moyo.—Miy. 4:13.
18, 19. (a) Kodi malangizo a pa Miyambo 18:13 ndi ofunika bwanji ‘polangiza munthu m’chilungamo’? (b) Kodi chingachitike n’chiyani ngati akulu akhala ofatsa komanso achikondi pothandiza munthu wochimwa?
18 Kupereka malangizo othandiza si kophweka. Yehova amalimbikitsa Akhristu kulangiza ena “m’chilungamo.” (2 Tim. 3:16) Choncho tikafuna kulangiza anthu, tiyenera kugwiritsa ntchito mfundo za m’Baibulo. Mfundo ina yofunika kuitsatira ili pa Miyambo 18:13. Lembali limati: “Munthu aliyense woyankhira nkhani asanaimvetsetse n’ngopusa, ndipo amachita manyazi.” Choncho akulu akamva kuti munthu wina wachita tchimo lalikulu, ayenera kufufuza mosamala nkhaniyo kuti aidziwe bwino. (Deut. 13:14) Akatero m’pamene angakwanitse kumulangiza “m’chilungamo.”
19 Mawu a Mulungu amalimbikitsanso akulu kulangiza anthu “mofatsa.” (Werengani 2 Timoteyo 2:24-26.) N’zoona kuti tchimo la munthu linganyozetse dzina la Yehova komanso kupweteka anthu osalakwa. Koma ngati mkulu atakwiya pa nthawi imene akukambirana ndi wochimwayo ndiye kuti sangamuthandize. Choncho mkulu ayenera kutsanzira “kukoma mtima kwa Mulungu” kuti athandize munthuyo kulapa.—Aroma 2:4.
20. Kodi makolo ayenera kutsatira mfundo ziti akamalangiza ana awo?
20 Makolo ayenera kugwiritsa ntchito mfundo za m’Baibulo polera ana “m’malangizo a Yehova ndi kuwaphunzitsa kaganizidwe kake.” (Aef. 6:4) Mwachitsanzo, si bwino kuti bambo azifulumira kupereka chilango kwa mwana akangomva wina akunena kuti mwanayo walakwitsa zinazake. Aliyense m’banja lachikhristu sayenera kukwiya kwambiri mpaka kufika pochita nkhanza. Anthu amene apatsidwa udindo wolangiza ana ayenera kutsanzira Yehova yemwe ndi “wachikondi chachikulu ndi wachifundo.”—Yak. 5:11.
BAIBULO NDI MPHATSO YAMTENGO WAPATALI IMENE YEHOVA WATIPATSA
21, 22. Kodi ndi mawu ati mu Salimo 119:97-104 amene akufotokoza bwino mmene inuyo mumaonera Mawu a Yehova?
21 Mtumiki wina wa Mulungu anafotokoza chifukwa chake ankakonda chilamulo cha Yehova. (Werengani Salimo 119:97-104.) Kuphunzira chilamulo cha Yehova kunamuthandiza kukhala wanzeru komanso wozindikira. Kutsatira malangizo a m’Baibulo kunamuthandiza kupewa njira zachinyengo ndiponso mavuto amene anthu ena amakumana nawo. Iye ankasangalala kwambiri kuphunzira Malemba ndipo akawatsatira zinthu zinkamuyendera bwino. Choncho anatsimikiza mumtima mwake kutsatira malangizo a Mulungu nthawi zonse.
22 Kodi inuyo mumaona kuti “Malemba onse” ndi amtengo wapatali? Mukamaphunzira Malemba, mumakhulupirira kwambiri kuti Mulungu adzakwaniritsa cholinga chake. Malangizo a m’Baibulo akhoza kukuthandizani kupewa machimo ndiponso imfa. Mukamafotokoza bwino Malemba, mudzathandiza anthu ena kuti ayambe kuyenda panjira ya ku moyo ndiponso asapatuke panjirayo. Tiyeni tonse tizigwiritsa ntchito kwambiri Baibulo pamene tikutumikira Yehova Mulungu wathu, yemwe ndi wachikondi ndiponso wanzeru zopanda malire.
^ ndime 1 Onani buku lakuti Gulu Lochita Chifuniro cha Yehova, tsamba 79.
^ ndime 7 Pophunzitsa anthu, Yesu ankakonda kuwafunsa kuti: “Mukuganiza bwanji?” Akatero, ankayembekezera yankho.—Mat. 18:12; 21:28; 22:42.
^ ndime 10 Makalata a Paulo ali ndi malangizo othandiza kwambiri polimbana ndi kupanda ungwiro. (Aroma 6:12; Agal. 5:16-18) Iyenso ayenera kuti ankatsatira malangizo amene ankapereka kwa anthu ena.—Aroma 2:21.


text:
MUTU 16
Khalani ndi Cholinga Choti Muzilambira Mulungu
1, 2. Kodi ndi funso liti limene muyenera kudzifunsa, ndipo n’chifukwa chiyani kuchita zimenezi kuli kofunika?
PA NTHAWI imene mwakhala mukuphunzira Baibulo, mwaona kuti anthu ambiri amene amati amalambira Mulungu, amaphunzitsa komanso kuchita zinthu zimene Mulunguyo amadana nazo. (2 Akorinto 6:17) N’chifukwa chake Yehova akutilamula kuti tiyenera kutuluka mu “Babulo Wamkulu,” yemwe ndi chipembedzo chonyenga. (Chivumbulutso 18:2, 4) Kodi inuyo mumvera lamulo limeneli? Aliyense ayenera kusankha zochita pa nkhaniyi. Tiyenera kudzifunsa kuti, ‘Kodi ndiyenera kumatumikira Mulungu m’njira imene iyeyo amaivomereza kapena ndizingomutumikira mulimonse mmene ineyo ndikufunira?’
2 Ngati munasiya kupita kuchipembedzo chonyenga kapena munalemba kalata yofotokoza kuti mwachoka m’chipembedzocho, munachita bwino kwambiri. Koma n’kutheka kuti pali miyambo inayake ya kuchipembedzo chonyenga imene imakusangalatsanibe. Tiyeni tikambirane ina mwa miyambo imeneyi kuti tione chifukwa chake tiyenera kumaiona ngati mmene Yehova amaionera.
KULAMBIRA MAFANO NDIPONSO MIZIMU YA MAKOLO
3. (a) N’chifukwa chiyani zingakhale zovuta kwa ena kuti asiye kugwiritsa ntchito mafano polambira Mulungu? (b) Koma kodi Baibulo limati chiyani pa nkhani imeneyi?
3 Anthu ena akhala akusunga mafano kapena zinthu zina m’nyumba zawo kwa zaka zambiri n’kumazigwiritsa ntchito polambira Mulungu. Ngati nanunso mwakhala mukuchita zimenezi, zikhoza kukhala zovuta komanso zachilendo kuyamba kulambira Mulungu popanda kugwiritsa ntchito zinthu zimenezi. Koma kumbukirani kuti Yehova amatiphunzitsa njira yoyenera yomulambirira. Ndiponso Baibulo limafotokoza momveka bwino kuti Yehova safuna kuti tizigwiritsa ntchito mafano pomulambira.—Werengani Ekisodo 20:4, 5; Salimo 115:4-8; Yesaya 42:8; 1 Yohane 5:21.
4. (a) N’chifukwa chiyani sitiyenera kulambira mizimu ya makolo? (b) N’chifukwa chiyani Yehova analetsa anthu ake kuti asamayese kulankhula ndi anthu amene anamwalira?
4 Anthu ena amagwiritsa ntchito nthawi komanso mphamvu zawo pochita zinthu zimene amaganiza kuti zingasangalatse mizimu ya makolo awo amene anamwalira. Anthu amenewa amathanso kulambira mizimu ya makolo awoyo. Koma taphunzira kuti anthu amene anamwalira sangatithandize kapena kutivulaza. Munthu akamwalira sakhalanso ndi moyo kwinakwake. Ndipotu kuyesa kulankhula ndi anthu amene anamwalira n’koopsa chifukwa uthenga uliwonse wooneka ngati wachokera kwa wachibale amene anamwalira umakhala ukuchokera kwa ziwanda. N’chifukwa chake Yehova analamula Aisiraeli kuti asamayese kulankhulana ndi anthu amene anamwalira kapena kuchita zilizonse zokhudzana ndi mizimu.—Deuteronomo 18:10-12; onani Mawu Akumapeto 26 ndi 31
5. Kodi n’chiyani chingakuthandizeni kuti musiye kugwiritsa ntchito mafano polambira Mulungu ndiponso kuti musiye kulambira mizimu ya makolo?
5 Kodi n’chiyani chingakuthandizeni kuti musiye kugwiritsa ntchito mafano polambira Mulungu kapena kuti musiye kulambira mizimu ya makolo? Muyenera kumawerenga Baibulo ndiponso kuganizira mofatsa mmene Yehova amaonera zinthuzo. Iye amaona kuti zinthu zimenezi ndi ‘zonyansa.’ (Deuteronomo 27:15) Muzipemphera kwa Yehova tsiku lililonse kumupempha kuti akuthandizeni kumaona zinthu mmene iyeyo amazionera ndiponso kuti akuthandizeni kumamulambira m’njira imene amafuna. (Yesaya 55:9) Simuyenera kukayikira kuti Yehova adzakupatsani mphamvu kuti muthe kusiyiratu chilichonse chokhudzana ndi kulambira konyenga.
KODI TIYENERA KUMACHITA NAWO KHIRISIMASI?
6. Kodi n’chifukwa chiyani atsogoleri achipembedzo anasankha zoti azikondwerera kubadwa kwa Yesu pa 25 December?
6 Khirisimasi ndi imodzi mwa maholide otchuka kwambiri padziko lonse lapansi ndipo anthu ambiri amanena kuti patsikuli amakondwerera kubadwa kwa Yesu. Komatu Khirisimasi inachokera kuchipembedzo chonyenga. Buku lina limafotokoza kuti anthu a ku Roma ankakondwerera kubadwa kwa dzuwa pa 25 December. Atsogoleri amatchalitchi ankafuna kuti anthu ambiri achikunja ayambe Chikhristu, ndiye ngakhale kuti Yesu sanabadwe pa 25 December, iwo anasankha kuti azikondwerera kubadwa kwa Yesu patsiku limeneli. (Luka 2:8-12) Ophunzira a Yesu sankachita Khirisimasi. Buku lina limanena kuti kwa zaka 200 Yesu atabadwa, “palibe amene ankadziwa tsiku lenileni limene iye anabadwa, ndipo zoti Yesu anabadwa liti ambiri analibe nazo ntchito.” (Sacred Origins of Profound Things) Mwambo wa Khirisimasi unayamba patadutsa zaka mahandiredi ambiri Yesu atabwerera kumwamba.
7. N’chifukwa chiyani Akhristu oona sachita nawo Khirisimasi?
7 Anthu ambiri amadziwa zoti Khirisimasi ndiponso miyambo imene imachitika patsikuli zinachokera kuchipembedzo chonyenga. Miyambo imeneyi ndi monga kupatsana mphatso komanso kuchita phwando. Mwachitsanzo, kale ku England ndiponso mayiko ena a ku America, malamulo ankaletsa anthu kuchita Khirisimasi chifukwa chakuti ndi mwambo wochokera kuchipembedzo chonyenga. Aliyense amene ankachita Khirisimasi ankalandira chilango. Koma pang’ono ndi pang’ono anthu m’mayikowa anayamba kuchita nawo Khirisimasi. Koma Akhristu oona sachita nawo Khirisimasi chifukwa nthawi zonse amafuna kuchita zinthu zimene Mulungu amasangalala nazo.
KODI TIYENERA KUMAKONDWERERA TSIKU LIMENE TINABADWA?
8, 9. Kodi n’chifukwa chiyani Akhristu oyambirira sankakondwerera masiku amene anabadwa?
8 Anthu ambiri amakondanso kukondwerera tsiku limene anabadwa. Kodi Akhristu ayenera kumakondwerera tsiku limene anabadwa? Zikondwerero zokumbukira tsiku lobadwa zimene zimatchulidwa m’Baibulo ndi za anthu omwe sankalambira Yehova. (Genesis 40:20; Maliko 6:21) Anthu ankakondwerera tsiku limene anabadwa pofuna kupereka ulemu kwa milungu yonyenga. N’chifukwa chake Akhristu oyambirira “ankaona kuti kukondwerera tsiku limene munthu anabadwa ndi mwambo wachikunja.”—The World Book Encyclopedia.
9 Aroma komanso Agiriki ankakhulupirira kuti pa nthawi imene munthu aliyense akubadwa pankabwera mzimu winawake ndipo mzimuwo unkamuyang’anira munthuyo moyo wake wonse. Buku lina linafotokoza kuti: “Mzimu umenewu unkakhala pachibale ndi mulungu amene anabadwanso pa tsiku ngati lomwelo.”—The Lore of Birthdays.
10. N’chifukwa chiyani Akhristu masiku ano sakondwerera tsiku limene munthu anabadwa?
10 Kodi inuyo mumaona kuti Yehova amasangalala ndi zikondwerero zokhudzana ndi kulambira konyenga? (Yesaya 65:11, 12) Ayi, sasangalala nazo. N’chifukwa chake sitikondwerera tsiku limene tinabadwa kapena holide iliyonse yogwirizana ndi kulambira konyenga.
KODI PALI VUTO NDI MMENE ZINAYAMBIRA?
11. Kodi anthu ena amachita nawo maholide chifukwa chiyani? Koma kodi chinthu chofunika kwambiri kwa inuyo chiyenera kukhala chiyani?
11 Anthu ena amakondwererabe Khirisimasi komanso maholide ena ngakhale kuti amadziwa zoti maholide amenewa anachokera kuchipembedzo chonyenga. Iwo amaona kuti maholidewa amawapatsa mpata wocheza ndi mabanja awo. Kodi nanunso mumaona choncho? Sikulakwa kufuna kukhala ndi nthawi yocheza ndi banja lanu. Yehova ndi amene anayambitsa banja ndipo amafuna kuti tizisangalala ndi achibale athu. (Aefeso 3:14, 15) Komabe tiyenera kuona kuti chofunika kwambiri ndi kukhala pa ubwenzi wabwino ndi Yehova m’malo mosangalatsa achibale athu pochita zikondwerero zomwe n’zochokera kuchipembedzo chonyenga. N’chifukwa chake mtumwi Paulo ananena kuti: “Nthawi zonse muzitsimikiza kuti chovomerezeka kwa Ambuye n’chiti.”—Aefeso 5:10.
12. Kodi n’chiyani chingachititse kuti holide inayake ikhale yosakondweretsa Yehova?
12 Anthu ambiri amaona kuti zilibe vuto kuti mwambo winawake unayamba bwanji, komatu Yehova saona choncho. Iye sasangalala ndi maholide amene anachokera kuchipembedzo chonyenga kapena omwe cholinga chake ndi kutamanda anthu kapena zizindikiro za mayiko. Mwachitsanzo, Aiguputo ankachita zikondwerero zosiyanasiyana polambira milungu yawo yonyenga. Aisiraeli atachoka ku Iguputo, anatengera mwambo wina wachikunja wa Aiguputowo ndipo anaupatsa dzina loti “chikondwerero cha Yehova.” Koma Yehova anawalanga chifukwa chochita zimenezi. (Ekisodo 32:2-10) Mogwirizana ndi malangizo amene Yesaya ananena, sitiyenera kukhudza “chinthu chilichonse chodetsedwa.”—Werengani Yesaya 52:11.
MUZICHITA ZINTHU MOSAMALA
13. Kodi anthu amene asiya kuchita nawo maholide ena amakhala ndi mafunso otani?
13 Ngati mwasiya kuchita nawo maholide amenewa, n’kutheka kuti mudakali ndi mafunso ambiri m’maganizo mwanu. Mwachitsanzo, mwina mumadzifunsa kuti: Kodi ndingatani ngati anzanga akuntchito atandifunsa chifukwa chimene sindikondwerera nawo Khirisimasi? Kodi ndingachite chiyani ngati wina atandipatsa mphatso ya Khirisimasi? Nanga ndingatani ngati mwamuna kapena mkazi wanga akufuna kuti ndichite nawo mwambo wa holide inayake? Kodi ndiyenera kuchita chiyani kuti ana anga asamaone ngati akumanidwa zinazake chifukwa choti sachita nawo maholide komanso kukondwerera tsiku limene anabadwa?
14, 15. Kodi mungatani ngati munthu wina atakufunirani mafuno abwino a holide inayake kapena kukupatsani mphatso?
14 Ngati tafunsidwa funso kapena ngati winawake atatipempha kuti tichite nawo zinazake tingaone mmene tingayankhire mogwirizana ndi mmene zinthu zilili. Mwachitsanzo, ngati anthu ena atakufunirani mafuno abwino a holide inayake, si bwino kungowanyalanyaza. Mukhoza kungowauza kuti, “Zikomo kwambiri.” Koma ngati munthu wina akufuna kudziwa zambiri, mungamufotokozere chifukwa chimene simukondwerera nawo holideyo. Komabe, nthawi zonse muyenera kufotokoza mokoma mtima, mwaluso komanso mwaulemu. Baibulo limati: “Nthawi zonse mawu anu azikhala achisomo, okoma ngati kuti mwawathira mchere, kuti mudziwe mmene mungayankhire wina aliyense.” (Akolose 4:6) Mwina mungawafotokozere kuti mumakonda kucheza ndi ena komanso kupereka mphatso kwa anthu koma kungoti mungakonde kuchita zimenezi pa nthawi ina osati nthawi ya maholide.
15 Koma kodi mungatani ngati wina atakupatsani mphatso? Baibulo lilibe mndandanda wa malamulo oti munthu azitsatira pa nkhani iliyonse, koma limatiuza kuti tiyenera kuchita zinthu zimene zingatithandize kuti tikhale ndi chikumbumtima chabwino. (1 Timoteyo 1:18, 19) N’kutheka kuti munthu amene akukupatsani mphatsoyo sakudziwa kuti simukondwerera nawo holideyo. Kapena akhoza kunena kuti, “Ndikudziwa kuti simukondwerera holideyi, koma ndangofuna kukupatsanibe mphatsoyi.” Pa zochitika ziwiri zonsezi, mungasankhe kulandira mphatsoyo kapena ayi. Komabe muyenera kuonetsetsa kuti mwasankha zinthu zimene sizingakupangitseni kuti muzidziimba mlandu. Sitikuyenera kuchita chilichonse chimene chingasokoneze ubwenzi wathu ndi Yehova.
MUZICHITA ZINTHU MWAULEMU NDI ACHIBALE ANU
16. Kodi muyenera kuchita chiyani ngati achibale anu akufuna kukondwerera holide inayake?
16 Kodi mungatani ngati achibale anu akufuna kuchita chikondwerero chinachake? Simukufunika kulimbana nawo. Kumbukirani kuti ali ndi ufulu wochita zimene akufuna. Muyenera kuwaganizira komanso kuwapatsa ulemu pa zimene asankha, monga mmene inunso mumafunira kuti azilemekeza zimene mwasankha. (Werengani Mateyu 7:12.) Koma nanga bwanji ngati achibale anuwo akufuna kuti nanunso mukakhale nawo pachikondwererocho? Musanasankhe chochita, muyenera kupemphera kwa Yehova kuti akuthandizeni kusankha zinthu mwanzeru. Muyenera kuganizira komanso kufufuza mokwanira zimene zikachitike pachikondwererocho. Muzikumbukira kuti nthawi zonse mumafunika kusankha zinthu zokondweretsa Yehova.
17. Kodi mungatani kuti ana anu asamasirire akaona ena akuchita zikondwerero zosiyanasiyana?
17 Kodi mungatani kuti ana anu asamasirire akaona ena akuchita zikondwerero zosiyanasiyana? Muyenera kumawakonzera nthawi yosangalala pafupipafupi. Muyeneranso kumawagulira mphatso zosiyanasiyana ngakhale pa nthawi imene sakuyembekezera. Ndipo ngati mutamapatula nthawi yocheza nawo komanso kuwasonyeza chikondi ingakhale mphatso yabwino kwambiri kuposa mphatso iliyonse.
MUZILAMBIRA MULUNGU M’NJIRA YOYENERA
18. Kodi n’chifukwa chiyani tiyenera kumapezeka pamisonkhano yachikhristu?
18 Kuti tisangalatse Yehova, tiyenera kutuluka m’chipembedzo chonyenga komanso kusiya miyambo yonse ya kuchipembedzocho. Tiyeneranso kumachita zinthu zimene anthu amene ali m’chipembedzo choona amayenera kuchita. Kodi zinthu zake ndi ziti? Chinthu chimodzi ndi kupezeka pamisonkhano yachikhristu nthawi zonse. (Werengani Aheberi 10:24, 25.) Misonkhano ndi yofunika kwambiri kwa anthu amene ali m’chipembedzo choona. (Salimo 22:22; 122:1) Tikasonkhana timatha kulimbikitsana.—Aroma 1:12.
19. Kodi n’chifukwa chiyani muyenera kuuza anthu ena zinthu zimene mwaphunzira m’Baibulo?
19 Chinthu china chofunika ndi kuuza ena zinthu zimene mwaphunzira m’Baibulo. Anthu ambiri amakhala osasangalala chifukwa cha zinthu zoipa zimene zikuchitika m’dzikoli. (Ezekieli 9:4) N’kutheka kuti inuyo mukudziwapo anthu ena amene zoterezi zikuwachitikira. Muyenera kuwauza zinthu zosangalatsa zimene tikuyembekezera kutsogoloku. Mukamayesetsa kupezeka pamisonkhano yachikhristu ndiponso kuuza anthu ena uthenga wa m’Baibulo, mudzasiya kulakalaka kuchita nawo miyambo komanso zinthu zina za kuchipembedzo chonyenga. Dziwani kuti mukamachita zimenezi mudzasangalala kwambiri komanso Yehova adzakudalitsani chifukwa chosankha kumulambira m’njira yoyenera.—Malaki 3:10.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
41 “Zilumba inu,+ mvetserani mawu anga mutakhala chete, ndipo mitundu ya anthu+ ipezenso mphamvu. Ibwere pafupi,+ kenako ilankhule. Anthu inu bwerani kufupi nane kumalo oweruzira mlandu.+
2 “Kodi ndani anautsa winawake kuchokera kotulukira dzuwa?+ Kodi ndani anamuitana mwachilungamo kuti ayandikire kumapazi ake, kuti amupatse mitundu ya anthu pamaso pake, ndiponso kuti amuchititse kupita kukagonjetsa ngakhale mafumu?+ Kodi ndani amene anali kuwapereka kulupanga lake ngati fumbi, moti auluzika ndi uta wake ngati mapesi?+
3 Kodi ndani amene anali kuwathamangitsa? Ndani amene anali kuyenda mwamtendere ndi mapazi ake panjira imene anali asanadutsepo n’komwe?
4 Ndani wachita zimenezi,+ kuitana mibadwo kuyambira pa chiyambi?+
“Ndineyo Yehova, Woyamba,+ ndipo ndidzakhala chimodzimodzi ngakhale kwa omalizira.”+
5 Zilumba+ zinaona n’kuyamba kuopa. Malekezero a dziko lapansi anayamba kunjenjemera.+ Mitundu ya anthu inasonkhana pamodzi n’kumangobwerabe.
6 Aliyense anali kuthandiza mnzake, ndipo munthu anali kuuza mbale wake kuti: “Limba mtima.”+
7 Chotero mmisiri wa mitengo anali kulimbikitsa mmisiri wa zitsulo.+ Amene anali kusalaza zitsulo ndi nyundo anali kulimbikitsa amene anali kumenya zitsulo ndi nyundo. Ponena za ntchito yowotcherera zitsulo ndi mtovu, iye anati: “Zili bwino.” Pomalizira pake, wina anakhomerera fanolo ndi misomali kuti lisagwedezeke.+
8 “Koma iwe Isiraeli, ndiwe mtumiki wanga,+ iwe Yakobo amene ndakusankha,+ mbewu ya bwenzi langa+ Abulahamu.+
9 Ndakutenga kuchokera kumalekezero a dziko lapansi,+ ndiponso ndakuitana kuchokera kumadera akutali a dziko lapansi.+ Chotero ndinakuuza kuti, ‘Iwe ndiwe mtumiki wanga.+ Ndasankha iweyo+ ndipo sindinakutaye.+
10 Usachite mantha, pakuti ndili nawe.+ Usayang’ane uku ndi uku mwamantha, pakuti ine ndine Mulungu wako.+ Ndikulimbitsa.+ Ndithu ndikuthandiza.+ Ndikugwira mwamphamvu ndi dzanja langa lamanja+ lachilungamo.’+
11 “Taona! Onse okupsera mtima adzachita manyazi ndipo adzanyozeka.+ Anthu amene akukangana nawe sadzakhalanso ngati kanthu ndipo adzatha.+
12 Anthu amene akulimbana nawe udzawafunafuna koma sudzawapeza. Anthu amene akumenyana nawe+ adzakhala ngati kulibeko ndipo sadzakhalanso ngati kanthu.+
13 Pakuti ine, Yehova Mulungu wako, ndagwira dzanja lako lamanja.+ Ine amene ndikukuuza kuti, ‘Usachite mantha.+ Ineyo ndikuthandiza.’+
14 “Usachite mantha, nyongolotsi iwe+ Yakobo, inuyo amuna a Isiraeli.+ Ineyo ndikuthandizani,” akutero Yehova, Wokuwombolani,+ Woyera wa Isiraeli.
15 “Taona! Ndakusandutsa chopunthira mbewu,+ chida chatsopano chopunthira mbewu chokhala ndi mano. Udzapondaponda mapiri n’kuwaphwanya, ndipo zitunda udzazisandutsa mankhusu.+
16 Udzapeta+ mapiri ndi zitundazo ndipo mphepo idzaziuluza.+ Mphepo yamkuntho idzaziuluzira kumalo osiyanasiyana.+ Iweyo udzasangalala chifukwa cha Yehova.+ Udzadzitama chifukwa cha Woyera wa Isiraeli.”+
17 “Anthu ozunzika ndi osauka akufunafuna madzi,+ koma sakuwapeza. Lilime lawo lauma ndi ludzu.+ Ineyo Yehova ndidzawayankha.+ Ineyo Mulungu wa Isiraeli, sindidzawasiya.+
18 Ndidzatsegula mitsinje pamapiri opanda zomera zilizonse, ndipo pakatikati pa zigwa ndidzatsegulapo akasupe.+ Chipululu ndidzachisandutsa dambo lamadzi, ndipo dziko lopanda madzi ndidzalisandutsa pochokera madzi.+
19 M’chipululu ndidzabzalamo mtengo wa mkungudza, mtengo wa mthethe, mtengo wa mchisu, ndi mtengo wamafuta.+ M’dera lachipululu ndidzabzalamo mtengo wofanana ndi mkungudza, mtengo wa ashi, ndi mtengo wa paini pa nthawi imodzimodziyo.+
20 Ndidzachita zimenezi kuti anthu onse pamodzi aone, adziwe, amve, ndiponso azindikire, kuti dzanja la Yehova ndi limene lachita zimenezi, ndiponso kuti Woyera wa Isiraeli ndi amene wachititsa zimenezi.”+
21 “Bweretsani kuno mlandu wanu wovuta,”+ akutero Yehova. “Nenani mfundo zanu,”+ ikutero Mfumu ya Yakobo.+
22 “Tionetseni ndipo mutiuze zinthu zimene zidzachitike. Tiuzeni kuti zinthu zoyambirira zinali zotani, kuti tiziganizire mozama mumtima mwathu ndi kudziwa tsogolo lake. Kapena mutiuze zinthu zimene zikubwera.+
23 Nenani zinthu zimene zikubwera m’tsogolo, kuti tidziwe kuti inu ndinu milungu.+ Inde, muyenera kuchita zabwino kapena zoipa, kuti tizionere limodzi ndi kuchita mantha.+
24 Taonani! Inuyo sindinu kanthu ndipo zimene mwachita si kanthu.+ Aliyense wokusankhani ndi wochititsa nyansi.+
25 “Ine ndautsa winawake kuchokera kumpoto, ndipo abwera.+ Iye adzaitana pa dzina langa kuchokera kotulukira dzuwa.+ Adzaukira atsogoleri ngati kuti ndi dongo+ ndiponso ngati kuti iyeyo ndi woumba amene amapondaponda dongo laliwisi.
26 “Kodi ndani wanenapo chilichonse kuchokera pa chiyambi kuti tidziwe, kapena kuchokera nthawi zakalekale kuti tinene kuti, ‘Akunena zoona’?+ Ndithu palibe amene akunena chilichonse. Ndithu palibe amene akulankhula chilichonse kuti anthu amve. Ndithu palibe aliyense amene akumva mawu alionse a anthu inu.”+
27 Pali woyamba, amene akunena kwa Ziyoni kuti: “Tamverani zimene zidzachitike!”+ Yerusalemu ndidzamupatsa munthu wobweretsa uthenga wabwino.+
28 Ndinapitiriza kuyang’ana, koma panalibe munthu aliyense. Pakati pa mafanowo panalibe aliyense amene anali kupereka malangizo,+ ndipo ndinapitiriza kuwafunsa kuti ayankhe.
29 Onsewo ali ngati chinthu choti kulibeko. Ntchito zawo si kanthu. Mafano awo opangidwa ndi zitsulo zosungunula ali ngati mphepo ndiponso zinthu zomwe si zenizeni.+
Patsani ena
Patsani ena
Yesaya 41
Baibulo la Dziko Latsopano la Malemba Opatulika
https://www.jw.org/finder?docid=1011452&Book=23&Chapter=41&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D41%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Pangotha sabata chilowereni chaka cha 2017, koma malipoti a ngozi zakudza ndi mvula m’maboma osiyanasiyana atopetsa kale.
Nyumba, sukulu, misewu, katundu ndi zakudya za anthu ena zaonongeka ndipo Amalawi ena ali pamavuto kaamba ka ngozizo.
Lachitatu lapitali, nyumba 32 zidasasuka kudzanso zipupa zina kugwa kaamba ka mvula ya mphepo ya mkuntho yomwe idagwa kwa mfumu yaikulu Mkukula m’boma la Dowa komwe idaononga katundu ndi chakudya.
Agulupu aakulu a Mengwe omwe dera lawo lidakhudzidwa kwambiri adati mvula ndi mphepozo zidayamba m’ma 3 Koloko masana a tsikulo ndipo m’mudzimo mudali kokakoka anthu kusowa kolowera ndi pogwira.
“Chakudya chathu monga ufa, pogona ndi zofunda komanso katundu wina ofunika zidaonongeka pangoziyo moti ndi mwayi kuti palibe yemwe adavulala,” adatero Mengwe.
Mkulu wapolisi m’bomalo Felix Phiri adakafotokozera ofesi ya DC momwe zinthu zilili apolisi atakayendera madera okhudzidwawo kuti athandizane zochita.
Lachitatu lomwelo, anthu 7 adavulala pamalo okwerera basi a Mibawa mumzinda wa Blantyre mvula yamphamvu itazula chimtengo chomwe chidali pafupi ndi malowo nkuwugwetsera pa maminibasi 7.
Lachiwiri, mvula ina ya mphamvu idakokolola mlatho wa Jalawe omwe umalumikiza maboma a Rumphi ndi Karonga pa msewu wa M1.
Malingana ndi DC wa m’boma la Rumphi Lusizi Nhlane, mvula yamphamvu idagwa usiku wa Lachiwiri zomwe zidapangitsa kuti madzi aziyenda mwamphamvu mpakana kufowola mizati ya mlathowo omwe udakokoloka.
Ngozi zina zokhudzana ndi mvula yamkuntho zidachitika tsiku loyembekeza kulandira chaka cha tsopano pa 31 December, 2016 m’dera la mfumu yaikulu Nanseta m’boma la Thyolo komwe nyumba 114 zidaonongeka.
Kauni yemwe khonsolo ya boma la Thyolo adachita wasonyeza kuti chiyambire mvula ya chaka chino, nyumba 1 000 ndizo zakhudzidwa ndipo izi zapangitsa kuti mavuto a malo okhalapo akule m’bomali.
Pa 31 December, 2016 pomwepo, nyumba 96 zidaonongeka ndi mvula yamkuntho yomwe idagwa m’boma la Karonga ndipo a komiti ya zachitetezo ya District Civil Protection (DCPC) adati izi zidafikitsa chiwerengero cha nyumba zokhudzidwa pa 424 m’bomali.
Komitiyo idati midzi ya Mwamutawali, Mponera ndi Mwandovi ndi ina mwa midzi yomwe yakhudzidwa ndi mvula zolusazi m’bomali ndipo zina mwa zomwe zaonongekeratu ndi sukulu ya pulaimale ya Chisumbu ndi msika wa Jetty.
Nthambi yoona zanyengo m’dziko muno idalengeza kumayambiriro a Mvula kuti chaka chino dziko lino liyembekezere mvula yamkuntho chifukwa cha mphepo ya La Nina yomwe nthawi zambiri imabweretsa mvula yamtunduwu.
Pankhaniyi, mneneri wa nthambi yoona ngozi za dzidzidzi Jeremiah Mphande adati ndilokonzeka kulimbana ndi zotsatira za Mvula ya mtunduwu itati yabwera chifukwa ilo mothandizana ndi maiko ena komanso mabungwe adakhazikitsa kale ndondomeko zoyenera.
“Kumbali yopulumutsa anthu ngozi yotere itachitika, tili bwino kale chifukwa anthu odzagwira ntchito imeneyi adaphunzira kale ndipo nthawi iliyonse tikhala tikuwatumiza mmaboma ndi m’madera momwe ngozizi zimachitika kawirikawiri,” adatero Mphande. n